Малайзия бош вазири жаҳондаги зўравонлик сиёсатини танқид қилди » Ўзбекистон янгиликлари – Zamin.uz\n20 сентябрь 2019, 08:13\nМалайзия бош вазири Маҳатҳир Муҳаммад ҳамда мамлакат ташқи ишлар вазири Сайфуддин Абдуллоҳ.\nФото: Малайзия ҳукумати сайти\nДунёдаги қудратли мамлакатлар заиф ўлкаларга ўз хоҳиш-иродасини зўрлаб ўтказиши оқибатида кўп томонлама ҳамкорлик ва адолат тамойиллари бузилмоқда. Бу ҳақда Малайзия бош вазири, доктор Маҳатҳир Муҳаммад мамлакат ташқи сиёсатининг янги тартиботи тақдимотидаги маърузасида сўзлади.\nМалайзия етакчиси БМТ резолюциялари ва битимлари қўпол равишда бузилаётганини танқид қилиб, зўравонлик даври ўтганини қайд этди.\nТаассуфки, иқтисодиётда ҳам кучлилар ва заифлар ўртасида нотенг рақобат ҳукм сураётир.\n«Савдо-иқтисодий жабҳада ҳам айни шу ҳолатни кузатиш мумкин. Айрим қудратли мамлакатлар кўп томонлама битимларни очиқдан-очиқ писанд қилмай бир томонлама жазо чоралари қўлламоқда. Жазо чораларидан эса нафақат муайян ўлка, бошқа мамлакатлар ҳам зарар кўрмоқда. Бу ерда адолат тамойили бузилмоқда. Бойлар ва қудратлилар ўзлари хоҳлаган нарсага эга чиқмоқда, камбағал ва заифлар эса оғзидаги ошини олдирмоқда», – деди Маҳатҳир Муҳаммад.\nТажрибали сиёсатдонга кўра, расмий Куала-Лумпур ҳақсизлик ҳолатларида шунчаки томошабин бўлиб турмайди.\n«Малайзия бирор бир мамлакат томонидан содир этиладиган адолатсизлик, ҳақсизлик ва инсониятга қарши бошқа жиноятларга қарши ўз фикрини билдириш, керак бўлса норозилигини намоён этиш ҳуқуқини сақлаб қолади. Малайзия инсоният тақдири учун масъулият ва садоқатдан асло бўйин товламайди», – деди у.\n94 ёшли ҳукумат етакчиси дунё шиддат билан ўзгараётган бугунги даврда барча соҳалар каби ташқи сиёсатда ҳам анънавий ёндашувларни янгилаш лозимлигига урғу берган. Янги тақдим этилган Малайзия ташқи сиёсат тартиботи айни шу жадал ўзгариш ва эврилишларига муносиб жавоб саналади. Қайд этилишича, 80 саҳифали мазкур ҳужжат Малайзия дипломатларига дастуриламал бўлиб қолмай, мамлакат ташқи сиёсатини ўрганувчилар учун қимматли манба ҳамдир.\nТашқи сиёсатнинг янги тартиботида бош вазир М.Муҳаммад БМТ Бош Ассамблеяси 73-сессиясида илгари сурган муҳим ғоя ва таклифлар ҳам акс этган.\nТаъкидланишича, Малайзия тинчлик, инсонпарварлик, адолат ва тенглик тамойилларига асосланган мустақил, прагматик ташқи сиёсатга содиқ қолади, зиддиятларни халқаро ҳуқуқ меъёрлари асосида тинч йўл билан ҳал этишни ёқлайди, ҳамкор мамлакатлар ҳамда қўшнилар билан дўстлик робиталарини мустаҳкамлашга интилади.\nЭслатиб ўтамиз, Малайзия БМТ аъзоси сифатида мультилатерализм – кўп томонлама ҳамкорлик сиёсатини қўллаб-қувватлайди. Ислом оламидаги мутараққий ўлка ҳамда Ислом ҳамкорлик ташкилоти аъзоси сифатида эса мусулмон дунёси манфаатларини ҳимоя қилиб келади.\nЯнгиликлар » Дунё » Малайзия бош вазири жаҳондаги зўравонлик сиёсатини танқид қилди\n22:30 Малайзия собиқ бош вазирининг рафиқаси 23 млн долларга тақинчоқ сотиб олган\n11:47 ТИВда Малайзия элчиси билан учрашув бўлиб ўтди\n12:44 Малайзия ҳукумати Telegram’ни блокламайдиган бўлди


Себзорда уйлар бузиляпти, бу ерда элчихоналар квартали қурилади – Газета.uz\nСебзорда уйлар бузиляпти, бу ерда элчихоналар квартали қурилади\nТошкентнинг Себзор даҳасида бир нечта ҳовли-жойлар бузила бошлади. Бу ерда учта элчихона қурилиши мўлжалланмоқда. Аҳолига янги қурилган уйлар бериляпти.\n30 сентябрь 2018, 11:59 Медиа Жамият\nТошкентнинг Себзор даҳасидаги шу номдаги кўчада шанба кунининг иккинчи ярмида хусусий уйларнинг бир қисми бузила бошлади.\nКечки пайт Себзорга етиб борган «Газета.uz» мухбири бу ерга кўплаб техника воситалари ва шаҳар раҳбариятининг деярли ҳамма вакиллари етиб келганини кўрди. Себзорга келган бош вазир Абдулла Арипов Тошкент шаҳри ва туманлар маъмурияти, ИИББ, ФВБ ва бошқа масъул ташкилотлар раҳбарлари иштирокида йиғилиш ўтказди.\nЭксковаторларнинг ҳаракати натижасида даҳадан катта миқдорда чанг кўтариляпти. Ўт ўчирувчилар ўз шланглари ёрдамида сув сепиб, чангни камайтиришяпти. Газчилар трубаларни кесяпти, катта машиналар аҳолининг мулкларини ташияпти, қачондир бу ерда яшаган юзлаб одамлар воқеаларни томоша қилмоқда.\nШу ерда бўлган Тошкент шаҳар ҳокими в.б. Жаҳонгир Ортиқхўжаев «Газета.uz» мухбирига бузилаётган 79 та уй ўрнида Ҳиндистон, Хитой ва Тожикистон элчихоналари қурилишини билдирди. Қозоғистон элчихонасининг ҳам бу ерга яқин жойлашганини инобатга олсак, бу ерда унча катта бўлмаган дипломатик квартал тузилади дейиш мумкин.\nҲокимият матбуот котиби Ҳусниддин Эргашевнинг айтишича, 79 та уйда 370 киши рўйхатга олинган. Бироқ уларнинг барчаси бу ерда яшамаган. «Шанбан кунининг соат 22:00 гача бўлган ҳолатида уларга янги қурилган уйлардан 240 та квартира ажратилди», — дейди у. Унинг сўзларига кўра, аҳоли кафолат хати олган. Умумий ҳисобда 251 та квартира ажратилади. Квартиралар Юнусободдаги «Мегаполис» турар-жой мажмуаси ва Golden House уйларидан ажратилган.\nАҳоли бу ер бузилишини билган (ҳокимиятдагилар бузиш бўйича қарор мартда имзоланганини айтишмоқда), аммо аниқ сана номаълум бўлган. Воқеалар ривожи кўпчилик учун кутилмаган бўлди. «Нима учун бу ишни кундузи қилиб бўлмайди, нега тунда қилиняпти? Нима учун биз бу чангларни ютишимиз керак?» — дейди шу ерда яшовчи аёл.\n«Ҳа, биз одамлардан зудлик билан кўчишларини сўрашга мажбур бўлдик», — дея тан олди Жаҳонгир Ортиқхўжаев. Ҳокимнинг таъкидлашича, эртами кечми, бу воқеа барибир юз берарди. «Улар икки кун қийналадилар. Кейин хотиржам яшайверадилар».\n«Биз одамлар эҳтиёжини максимал даражада қондиришга ҳаракат қиляпмиз, квартираларни қарзга оляпмиз. Уларнинг пулини қандай тўлаймиз, билмайман. Мардлик намунасини кўрсатган тадбиркорларимизга раҳмат. Биз вазиятни тушуняпмиз ва ёрдам бермоқчимиз», — деди ҳоким.\n«Газета.uz» мухбири суҳбатлашган бир қатор аҳоли вакиллари кўчишдан норози эмасликлари, айниқса вазиятни ўрганган ҳолда уларга анча қулай шароит таклиф қилинганини, улар ўз уйларини сота олмаган бўлишларини билдирди.\nБир киши ҳоким в.б. билан суҳбатда 1,5 соток ҳовлида 16 киши рўйхатга олинганини билдирди. Унинг ўғли ота-онаси билан зиддиятли муносабатлар сабаб 10 йил илгари оиласи билан қариндошлариникига кўчиб ўтганини билдирди. Ҳокимият уларга умумий ҳисобда 4 та квартира таклиф қилди. Яна бир оила учта — бир хонали, икки хонали ва уч хонали квартира олганини айтди.\n«Ёшлар эски уйдан кетаётганидан ва анча қулай жойга ўтаётганидан, алоҳида яшаб, ўз ҳаётини қураётганидан хурсанд», деган Жаҳонгир Ортиқхўжаев баъзи бир ота-оналар ўзлари туғилган жойдан кетишдан унчалик хурсанд бўлмагинини ҳам тан олди.\nУ ҳокимиятдан имкон қадар кўпроқ нарса қўлга киритиш илинжида бўлган одамларга норозилигини билдирди. «Баъзи уйларда шунчалик кўп одам рўйхатга қўйилганки, уларни тикка турғизган ҳолатда ҳам ўша уйга сиғдириб бўлмайди», — деди пойтахт маъмурияти раҳбари.\n«Улар квартираси борлигини беркитмаяпти. Аммо улар шу ерга прописка қилинган ва уй талаб қиляпти. Эътибор беринг, кўплаб машиналар биз берган уйларга эмас, аҳолининг ўзи яшайдиган уйларга йўл олмоқда», — деди у.\n«Бу жой янгича қиёфа касб этади, бу ерда янги муҳит бўлади, — дея ваъда берди шаҳар ҳокими. — Мен элчихона шаҳар марказида бўлиши керак деб ҳисоблайман. Биз шаҳар янгилашимиз, инфратузилмани яхшилашимиз, канализация ва электр олиб келишимиз, одамлар турмуш даражасини босқичма-босқич кўтаришимиз зарур».\nМассивнинг ҳали уйлари бузилмаган кўчаларидан бири.\n«Газета.uz» 7 564\n30 сентябрь 2018, 12:08\nФукороларга маслахат. Бир икки йилдан кейин янги уй куриб берамиз узингиз уй топиб яшаб туринг деб хокимят кафолат хати беришса ишонманг.\n30 сентябрь 2018, 12:15\n2013йилда Нурафшон куча курулиши муносабати билан уйимиз сносга тушган. Шахар хокимлиги зуур вадалар бериб тугрироги алдаб бир йилдан кейин шу нурафшон кучада куриладиган уйдан берилади деб кулимизга кафолат хати берилган. Хозиргача сарсонмиз суд хокимят кафолат хатини юридик хужжат емас деб топди.\n2 октябр 2018, 14:39\nЯкинда чет эллик элчилар билан булган учрашувда хоким жанобларининг “эски шахарни саклаймиз, курилишларни тухтатдик“ деганлари хакидаги нутклари эълон килинганди хабарларда. Эски шахардан асар хам колмас эканда. Качондир, бу хатоларни тушиб етганимизда, кеч булади… дунёнинг хеч кайси бурчагида топилмайдиган эски шахар ва ундаги илон изини эслатувчи жин кучалар — аслида Тошкентнинг экзотикаси эди.\n7 март 2019, 02:49\nАссаломуалейкум, агар суд хокимят томонидан берилган кафолат хатини юрудик хужжат эмас деб топган бўлса, у холда фирибгар хокимят вакилини жиноий жавобгарликга тортиш керак, бу ишни суд прокуратурага жиноий иш қўзғатиш учун прокуратурага жўнатиш керак, токи хокимят ходимлари бундай қаллобликга йўл қўймасликлари учун. Қонун олдида хамма тенг! Буни эсини еб қўйган хокимят ходимлари эсдан чиқармасликлари учун.


“Соннат” занжири фош этилди | Qalampir.uz\n“Соннат” занжири фош этилди\nЖамият\t25 Ноябрь 2019 08:41 6648\n2000 дона, тахминий суммаси 15 миллион сўмга тенг бўлган психотроп таблеткалар савдосига чек қўйилди. Бу ҳақда ИИББ матбуот хизмати маълум қилди.\n“Тошкент вилояти ИИББ тезкор ходимлари томонидан Республика ҳудудида муомаласи чекланган психотроп дори воситаларининг ноқонуний савдоси билан шуғулланишда гумонланиб, 4 нафар шахс қўлга олинди. Ўтказилган тезкор тадбирлар якунида “Соннат” занжири фош этилиб, жами 2000 дона, тахминий суммаси 15 миллион сўмга тенг бўлган психотроп таблеткалар савдосига чек қўйилди.\nТошкент вилояти ИИББ тезкор ходимлари томонидан вилоят ҳудуди бўйлаб гиёҳвандлик воситалари, психотроп моддалар билан қонунга хилоф равишда муомала қилишга қарши мунтазам тадбирлар ўтказилиб келинади. Бу каби тадбирларнинг навбатдагиси интернет ижтимоий тармоғидан бошланди. Дастлаб фуқаро М.Р. Telegram тармоғи орқали таркибида психотроп бўлган “Соннат” дори воситаларини виртуал савдога қўйганлиги аниқланади.\nШундан сўнг тезкор ходимлар М.Р. билан Telegramʼда хуфиёна алоқа ўрнатди. Тармоқдаги мулоқотда М.Р. “Соннат” психотроп дори воситасининг ҳар бир қутисини 72 минг сўмдан етказиб беришни таклиф қилади. Шу тариқа 70 қути, жами 700 дона таблеткани 5 миллион 40 минг сўм эвазига сотиб олиш учун буюртмани қабул қилади. Келишувга кўра, М.Р. ушбу дори воситаларини “Андижон—Тошкент” йўналишидаги такси ҳайдовчисидан бериб юборишини ва келишилган пулни ҳам шу ҳайдовчи орқали қабул қилишини айтади.\nЖорий йил 4 ноябрь куни “Андижон—Тошкент” йўналишидаги такси ҳайдовчиси Тошкент вилояти, Нурафшон шаҳри ҳудудига 70 та қутида, жами 700 дона Ўзбекистон Республикаси ҳудудида муомаласи чекланган “Соннат” (“Зопиклон”) дори воситасини олиб келган вақтида холислар иштирокида ушланиб, дори воситалари далилий ашё сифатида олинади. Такси ҳайдовчиси ушбу таблеткаларни Андижондан М.Р. исмли аёл бериб юборганлигини айтади.\nТезкор ходимлар ушбу натижа билан чекланиб қолмай, тадбирни давом эттириб, Андижон шаҳрига боради. Андижон шаҳрида яшовчи М.Р. исмли аёлнинг тўлиқ шахсини аниқлаб, келишилган 5 миллион 40 минг сўм пулни такси ҳайдовчисидан олаётган вақтида ушланди.\nМ.Р. “Соннат” психотроп моддасини Андижон шаҳридаги дорихонада фарматсевт-сотувчи бўлиб ишловчи таниши Б.Т.дан жами 4 миллион 270 минг сўм эвазига сотиб олганлигини билдиради.\nДавом эттирилган тезкор тадбирда М.Р. орқали Б.Т.га яна 100 та қути, жами 1000 дона “Соннат” психотроп моддасига буюртма берилади. У бунга рози бўлиб, ушбу дориларни жами 6 миллион 100 минг сўм эвазига М.Р.га сотаётган вақтида Тошкент вилояти ИИББ ходимлари томонидан қўлга олинди.\nКалаванинг тагига етиш керак, тезкор тадбир давом этади. Қўлга олинган фарматсевт-сотувчи Б.Т. суриштирув давомида ушбу дориларни таниши Андижон шаҳрида яшовчи Б.А. исмли шахсдан ҳар бир қутисини 57 минг сўмдан сотиб олаётганлигини маълум қилган.\nЗанжирнинг охирги ҳалқаси Андижон шаҳри, “Ал-Бухорий” маҳалласида яшовчи иккинчи фарматсевт Б.А.га бориб тақалди. Унга ҳам 30 қути, жами 300 дона “Соннат” психотроп моддаси буюртма қилинади ва у ҳам дориларни сотаётган вақтида қўлга олинди.\nШу тариқа даромад топиш учун соғлом жамиятга рахна солувчи яна бир занжир узилди”, дейилади хабарда.\nИИББ психотроп таблетка\n01 Июль 11:52 79403\n01 Июль 18:05 71989\n01 Июль 20:15 43517\n02 Июль 19:09 34949\n01 Июль 11:28 33930


Ўзбекистон Самарқандда қуёш электр станциясини қурмоқчи\n05 декабр 2020, Тошкент вақти: 19:57\nЎзбекистон мамлакатда қуёш электр станцияси қуриш учун бош пудратчини танлаш тендерини эълон қилади. Самарқанд вилоятида қурилиши режалаштирилаётган электр станцияси 100 МВт кучга эга бўлиши айтилмоқда.\nЎзбекистонда чиқадиган “Новый Век” нашрининг хабар қилишича, умумий қиймати 240 миллион АҚШ долларига тенг лойиҳа учун тендер шу йилнинг сентябр-октябр ойларида эълон қилинади. Лойиҳа хорижий кредитлар ва Ўзбекистон ҳукумати ҳисобидан молияланиши айтилмоқда.\nЎтган ойда айни нашр, ҳукуматдаги манбага таяниб, қуёш электр станцияси лойиҳасини ишлаб чиқишга Норвегиянинг International Development Norway ширкати жалб қилиниши тўғрисида хабар қилган эди.\nЯнги қуёш электр станциясининг қуввати нефт эквивалентида 50 миллиард тоннадан ортиққа тўғри келиши, бу эса Ўзбекистонда ҳозирга қадар аниқланган тикланувчи энергия жами заҳираларга тенг эканини ёзди ярим-расмий нашр.\nШу йилнинг феврал ойида Ўзбекистон ҳукумати ва Осиё Тараққиёт банки мамлакатда қуёш энергиясини ривожлантириш лойиҳалари учун 2012-2015 йилларда 200 миллион долларга тенг кредит тақдим қилиниши тўғрисидаги меморандумни имзолаган эди.\nЎзбекистонда кейинги йилларда электр энергияси тақчиллиги юзага келган. Айниқса, қиш мавсумларида вилоятларда аҳолига электр қуввати ўта чекланган миқдорда етказилади.


Microsoft ўзининг Surface Go планшети рекламасида Apple iPad’ни масхара қилди! (+видео) - Terabayt.Uz\nMicrosoft ўзининг Surface Go планшети рекламасида Apple iPad’ни масхара қилди! (+видео)\nКупертинолик гигант iPad Pro моделларини оддий планшет эмас, балки тўлақонли компьютер, деб ҳисоблайди. Аммо бунга бошқалар қўшилмайди, жумладан – Microsoft корпорацияси ҳам.\nЎҚИНГ: Илк iPhone'ни рақиблар қандай майна қилгани ва йўқликка равона бўлишгани ҳақида\nMicrosoft ўзининг Surface Go планшети учун 30 сониялик видеореклама тайёрлади ва унда Apple’нинг шундай гаджети устидан очиқчасига кулди. Лавҳа қаҳрамони – 10 яшар қизча бувисидан ўзига iPad олиб бермасликни сўрайди. Қизчанинг сўзларига кўра, «олти яшарлигида iPad яхши эди, энди эса унга ҳақиқий компьютер керак». Табиийки, бу ерда «ҳақиқий компьютер» деганда енгиллаштирилган Windows 10 Home S тизимида ишловчи Surface Go планшети назарда тутилган.\nҚизиғи шундаки, Microsoft рекламада шунчаки Apple планшетига шама қилиб ҳам қўймасдан, iPad номини аниқ айтган. Тўғри, авваллари Huawei ва Samsung ҳам купертинолик рақиб устидан кулишган, аммо бу даражада эмас...\nБу каби антирекламаларга қарамасдан, Apple планшетлари ва бошқа маҳсулотлари ҳамиша ўз харидорини топиб келаётир. Жумладан, Terashop.uz интернет-дўконимизда Apple iPad mini 4 Wi-Fi моделини 3 020 000 сўмга сотиб олиш, iPad 6 4G 2018 32GB қурилмасини эса 3 599 000 сўмга харид қилиш имкони бор.\nЎҚИНГ: Навбатдаги iPhone ва iPad’лар муҳим технологияни Galaxy S10’дан ўзлаштиради\n#Apple iPad #Планшет #Microsoft #Microsoft Surface Go


Петербургда 8 йил қидирилган рецидивист ўзбек ҳайдовчиларини отиб ташлади\n25 октябр 2020, Тошкент вақти: 15:01\nПетербурглик ўзбек ҳайдовчиларини отганликда айбланмоқда\nСанкт-Петербургнинг Кронштадт шаҳарчасида 30 июнь куни эрталабки соат 7 ларда Большевиклар кўчаси 6 уй ёнидаги автобус бекатида икки нафар Ўзбекистон фуқароси отиб кетилди.\nОтишма гувоҳлари автобус бекатида қонга беланиб ётган эркак киши тўғрисида полицияга хабар берди. Ҳодиса жойига етиб келган полиция яраланган яна бир ўзбекистонликни оғир аҳволда топди.\nОдамларга кесма милтиқдан ўқ узиб, ҳодиса жойидан қочиб кетаётган шахс изидан борган петербурглик ҳайдовчилардан бири уни қайси уйга кириб кетганини кўрган.\n“Ҳушёр шаҳарликнинг қўрсатмаси асосида ҳодиса жойидан узоқ бўлмаган уйлардан бирида 34 ёшли Алексей Несмачний қўлга олинди”, дейди тафсилотларни Озодлик билан суҳбатда очиқлаган Петербург Бош тергов қўмитаси ахборот бўлими бошлиғи Сергей Капитонов.\n- У 2006 йилдан буён икки кишини ўлдиргани учун федерал қидирувда бўлган. Айбланувчининг сўзларига кўра, унинг хотини маршруткада кимдир хафа қилганидан арз қилган. У эса маст ҳолатда кесма милтиқни олиб уларни отгани борган, дейди Тергов қўмитаси вакили.\nТерговчиларнинг дастлабки маълумотларига кўра, Несмачний автомобиль бекатига келиб, аввал у ерда ўтирган ҳайдовчиларни ҳақорат қилган, кейин 407-чи мартшрут ҳайдовчисини юрагига ўқ узган, яна бир маршрут ҳайдовчисини оғир яралаган. Ҳодиса гувоҳлари қотилликда айбланаётган шахс бекатда йўловчиларни йиғиб турган маршруткачилар орасида айнан кўриниши осиёлик бўлганларни танлаб отганини таъкидламоқда.\n- Ушланган шахс “безорилик майли билан одам ўлдириш” ва “безорилик майли билан одам ўлдиришга уриниш” моддалари асосида жиноий жавобгарликка тортилди. Милтиғи иккита ўқ билан ўқланадиган бўлмаганда эди, Худо билади қанча одам жароҳат олиши мумкин эди. Ҳозирча тергов давом этмоқда, деди Петербург Бош тергов қўмитаси ахборот бўлими бошлиғи Сергей Капитонов.\nОзодлик олган маълумотларга кўра, ўлдирилган ўзбекистонлик 1,5 йилдан бери “Третий парк” ширкатида маршрут ҳайдовчиси бўлиб ишлаб келган. Ҳодиса жойида ўлган 38 яшар ҳайдовчи ҳам, елкасидан ўқ еган 45 ёшли маршруткачи ҳам самарқандлик экани маълум.\n“Третий парк” автоширкати раҳбарияти жабрланган ҳайдовчиларининг барча сарф-ҳаражатларини ўз зиммасига олганини маълум қилди. Шунингдек, автопарк Санкт-Петербург автобус бекатларида полиция назоратини кучайтириш талаби билан шаҳар маъмуриятига чиқиб, сўнгги пайтларда ҳайдовчи ва йўловчиларга ҳужум қилиш ҳолатлари кўпайиб бораётганини билдиришди.\nОзодлик Петербургнинг Иоанн Кронштадтский шаҳар шифохонасига олиб кетилган ярадор ҳайдовчининг елка суяклари майдалангани, унинг ҳаёти хавф остида эмаслигини аниқлади. “Ўтган куни врачлар 4 соат давомида жарроҳлик амалиётларини ўтказди”, деди Кронштадтский шифохонаси жарроҳи.\n- Ўқдан ярадор бўлган бизда реанимацияда ётибди. Аҳволи барқарор, оғир бўлса ҳам ҳаётига хавф йўқ, деди операция муваффақиятли ўтганини таъкидлаган шифокор.\nПетербург ўзбеклар жамиятида Озодликка марҳум йигитнинг онаси аллақачон шаҳарга Самарқанддан етиб келганини тасдиқлашди. Маълум бўлишича, 2 июль куни нобуд бўлган самарқандликнинг жасади Ўзбекистонга юборилади.\nСамарқандда марҳум мардикорнинг 3 нафар вояга етмаган фарзанди етим қолди: яқин орада у катта ўғлини уйлантиришга ҳозирлик кўраётган бўлган.\n“Муаммо илдизини ўзимиздан қидирайлик”\nСанкт-Петербургдаги “Марказий-осиёлик меҳнат муҳожирларига ёрдам кўрсатиш жамғармаси” раиси Маҳмуд Маматмўминов Озодлик билан суҳбатда хориждаги юртдошларимизнинг кўплаб муаммоларига ўзларимиз сабабчимиз, деган фикрни билдирди. “Турон” газетаси муҳаррири бир муҳожирнинг арзимас хатоси учун минглаб бошқалар жавоб беришига тўғри келмоқда, дейди:\n- Азиат, деяпти, кимдир гап отиб қўйган экан маршруткачилардан хотинига. Айтгани рост бўлса, бировни хотинига биров қараб қўйган бўлса, мана бегуноҳ одам ўлимни бўйнига илиб олиб кетди. Муҳожирликда кўпчилик ўзини тутишни билмай қоляпти. Бўлаётган ишларнинг аслини олиб қарасак, инсонларимиз 5-10 йил юриб, пулли бўлиб ўзини тута олмай қоляпти, дейди Маҳмуд Маматмўминов.\nПетербургдаги ўзбеклар жамияти фаоли Россияга ёки бошқа мамлакатга чиқишдан олдин меҳнат муҳожирлари ўша давлат тўғрисида маълумотга эга бўлиши, бу давлатнинг қонун-қоидалари, урф-одатлари борасида ахборот беришга эса Ўзбекистондаги маҳалла қўмиталари ва бошқа жамоатчилик ташкилотларини жалб қилиш кераклиги тўғрисида гапирди.


ИнтерФУТБОЛ :: Ўзбек футболини қандай жин урган ўзи?\nЖорий мавсум ОЧЛ гуруҳ босқичи клубларимиз учун шаънсиз, шукуҳсиз якунланди. Айниқса, сўнгги нуқта алам уйғотди. Ахир араб футболи вакиллари икки жамоамиз дарвозасига жавобсиз 7та гол уриб, ғалабани бошқача тантана қилишди. «Аламли» ёрлиғи ёпиштирилишининг сабаби шуки, савия нуқтаи назаридан ҳар икки жамоамиз, хусусан, футболимиз шаънига бундай хунук ва қуруқ мағлубиятлар сира ярашмайди. Футболчиларимиз Осиёдаги исталган жамоага қарши ўйнай олишлари, бунинг учун уларда ички имконлар мавжудлигини кўпчилик сезиб турибди. Афсуски, умидлар оқланмади. Энг охирги зарба - кучли «нокаут» сабаби нима? «Бунёдкор»нинг ОЧЛ доирасида 3 йил интизор кутилган ғалабаси, «Локомотив»нинг аламли ва жанговар дурангидан сўнг бундай натижа кимнинг хаёлидан ўтганди?! Футболимизни қандай жин урди ўзи? Нима учун миллий чемпионатимиз клублари ва турли тоифадаги терма жамоаларимизнинг халқаро учрашувлардаги иштирокида маром йўқолиб қолди? Мазкур саволларга ҳар бир зукко мухлис ёки мутахассисда ўзига яраша жавоблар мавжуд. Қуйида бу борадаги айрим мулоҳазаларни эътиборингизга ҳавола этамиз.\nФикримизча, футболимиз маълум муддат тушунмовчилик даврини бошдан кечирди. Энг яхши мураббийлар ва футболчиларимиз мухлислар кутган зарур натижаларга эришолмай, танқид бўронига йўлиқишди. Масалан, миллий жамоамиз билан ЖЧ-2014 саралашининг сўнгги босқичи ва «Бунёдкор» билан ОЧЛ ярим финалида иштирок этиб, футболимиз тарихида нисбатан ижобий натижалар қайд этган Миржалол Қосимов кучли босим остида анча вақт соҳа ҳаётидан четда юрди. Ўша пайт вазият шундай эди, футболимизда кўтаринки кайфият ҳукм сурарди. «Бунёдкор» Таиланд клубини енгса, ОЧЛ финалига йўл оларди, ЖЧ-2014 йўлланмаси шундоққина кўзга ташланиб турганди. Ҳар икки умид пучга чиққач, Миржалол Қосимовга бош айбдор сифатида қаралди. Очиғи, у ҳам айблашга арзийдиган хатоларга йўл қўйди. Гарчи икки муҳим тарихий натижани расмийлаштириш имконини яққол сезсада, шу имконлар рўёби учун муносиб чоралар кўрмади. У футболимиз афсонаси сифатида шу мақомга муносиб инқилоб нафасини туйди, аммо қутлуғ тантаналарга етолмади. Алалоқибат ўзи сезмаган ҳолда, ҳафсаласизлик ботқоғига ботди. Натижада ҳаммаси ўзгариб кетди. Вадим Абрамов ва Миржалол Қосимов ислоҳотларидан сўнг ҳамма футболимизда яна янги ўзгаришлар босқичи бошланишига умид боғлади. Бироқ тараққиёт чархпалаги тескарисига айланди. Футболимизнинг жорий мавсумдаги халқаро натижалари фикримиз далилидир.\nҲа, биз билган тажрибали мураббийлар омадсизлик ва изтироб оғушида футболдан бироз узоқлашишди. Тўғриси, кўпчилик шундай янгиланишни хоҳлаганди. Хусусан, биз ҳам. Лекин хато ўйлабмиз. Тажрибали мураббийлар ўрнини, кўпчилик кутганидек, хориждан чорланган етук мутахассислар эмас, балки бу йўналишда тажрибасиз саналган собиқ футболчилар эгаллашди. Бошқача айтсак, устаси эпламаган ишни шогирди уддалашга интилди. Оқибатда футболимиздаги маром издан чиқди. Пойтахтнинг донгдор клублари Григорий Колосовский, Сергей Лушан ва Андрей Микляев каби тажриба ҳамда савия борасида ОЧЛ рейтингидан анча йироқ мутахассисларга ишониб топширилди. Назаримизда, бўлиб ўтган воқеалардан ҳамманинг кўзи очилди. Мухлислар ҳам ёмғирдан қочиб, дўлга дуч келишганини англашди. Шу боис, тушунмовчиликка аста-секин барҳам берилмоқда. Ҳар ким ўзига яраша ишга қўл ургани маъқул. Савия ва тажрибасига кўра, қайсидир мутахассис куч-ғайратини ёшлар футболи равнақига сарфласин. Номуносиб иш топшириб, уни ҳам, бошқаларни ҳам қийнашдан нима наф?\nФакт шуки, бемаврид умидлар таъсиридаги танқидлар сабаб, футболимиз ютқазди. Миржалол Қосимов маълум муддат ўзи истамаган ҳолда, изланишдан тўхтади. Йўқ, унинг ҳар доим футбол руҳи билан яшагани аниқ. Шундайку-я, мураббий сифатида изланишнинг ўрни бошқа. Ҳайтовур, Қосимов яна чинакам изланишлар дунёсига қайтди. Бу яхши, албатта. Фақат бир жиҳатни таъкидлаш жоиз, унинг мураббийлик дунёқарашини ҳозирги футбол ҳаёти кўтармайди. Дейлик, «Бунёдкор»нинг «Шўртан»дан енгилишини футболчиларда маҳорат этишмаслиги билан изоҳлади ва бу масалада адашди. Эҳтимол, бу дастлабки эмас, балки иккинчи хатосидир янги мураббийлик фаолиятида. Чунки унинг қўл остида ўзгача қанот қоқадиган футболчилар жамланишган. Ҳар ҳолда, бугунги «Бунёдкор»да Миржалол Қосимов дунёқарашини табиий қабул қиладиган Хайрулло Каримов, Анвар Ғофуров, Акмал Шораҳмедов ёки Сардор Рашидов каби йигитлар йўқ. Ҳозирги «қалдирғочлар»га ҳам Миржалол Қўшоқовичнинг футбол фалсафаси ёқишига ишончимиз комил. Лекин у мураббий сифатида дунёқарашини ўзгартирса, ижобий натижалар тезроқ кўзга ташланармиди?\nУмуман олганда, миллий футболимиз маконида Қосимов таъкидлаган маҳорат етишмаслиги барчага аён. Шу маънода айтсак, «Бунёдкор»нинг Ғузордаги мағлубиятини хусусий ҳолатда бундай изоҳлаш ўзини оқламайди. Шуниси аниқ, «Бунёдкор» таркиби маҳорат бобида «Шўртан»дан устун бўлса устунки, асло кам эмас. Демак, мураббий жамоа руҳиятига сингиб улгурмаган ёки ОЧЛдаги сўнгги зарбадан гангиган таркибни мураббийлик меҳри билан сийлаб, қайта уйғотолмаган. Акс ҳолда, у футболчиларни маҳоратсизликда айбламасди. «Челси»дан дакки-дашномлар туфайли кетиб, бугун «МЮ»да ҳам қийналаётганини очиқ-ойдин эътироф этган Жозе Моуриньо қанчалар ҳақ! У ҳамон маҳоратда беназир, аммо жамоа муҳитини бошқаришда Антонио Контедан ортда. Футбол дунёсида кайфият жуда тез ўзгармоқда. «Челси»нинг Жозе Моуриньо учун футбол ўйнашни истамаган таркиби Антонио Контени чемпионлик билан сийлади. Маҳорат ўша-ўша. Услуб қалтисроқ томонга ўзгараётган вазиятда «Челси» муваффақият қозонди. Бу - кўпроқ дунёқараш ва кайфият меваси. Ана, Массимилиано Аллегри ҳам вақтида топ-клублардан нари сурилган Гонсало Игуаин, Марио Манжукич, Сами Хедира, Дани Алвеш, Хуан Куадрадо каби футболчилар билан ЕЧЛ финалига йўл олди. Бундоқ қарасак, «Юве» - гўё қурама таркибли жамоа. Массимилиано Аллегри ҳам клуб учун нисбатан янги мураббий. Шундай вазиятда «Ювентус» қандай қилиб ювелир мавсумни ўтказди? Бизнингча, бунинг бош сабаби - мураббийдаги меҳр қуёши! Умид қиламизки, Миржалол Қосимовнинг янги фаолияти ҳам мураббийликнинг шундай меҳр қуёши билан гуллаб-яшнайди.\nМулоҳазаларимизни қоғозга тушириш арафасида қўшнимиз Абдураззоқ муаллимнинг ўғли Улуғбек билан суҳбатлашдик. У «Навбаҳор» ҳимоячиси Жаҳонгир Меҳмонов билан суратга тушганини фахрланиб сўзлади. Ҳа, Наманганда ҳам яна ўша шонли футбол руҳи кеза бошлади. Шу руҳ бутун футболимизда бардам ва бардавом бўлсин!


Афғонистон шимоли-шарқидаги Нуристон вилоятида икки хорижлик фуқаро ва бир таржимон ўлдирилган.\nҲукумат ўлдирилганлар БМТ вакилларими ёки гуманитар ташкилот ходимларими буни ҳали аниқ маълум қилгани йўқ.\nАйни вақтда Ироқдаги ҳарбий қамоқхоналар маҳбусларининг қийноққа солиниши борасидаги можаролар Қобулга қадар етиб борган. У ердаги Америка ҳарбийлари вакили подполковник Такер Мэнсежер бу ҳақда шундай маълумот берди:\n“Баграм ҳарбий қамоқхонаси ходимлари маҳбуслар билан муносабатда, тўлалигича, халқаро тартиб-қоидаларга амал қилишмоқда. Жумладан, маҳбусларда диний маросимларни бажариш ва бекаму кўст тиббий ёрдамдан фойдаланиш имкониятлари бор”, - деди Афғонистондаги Америка ҳарбийлари вакили.


288 Ўқиш режими + -\nМусулмон одам инсон тўғрисида бир неча ҳақиқатларга эътиқод қилиши лозим.\n1. Инсон энг афзал ва энг шарафли махлуқдир.\nБу эътиқоднинг ҳақлигини содиқ хабар ҳам, соғлом ақл ҳам тасдиқлайди.\nАллоҳ таоло «Исро» сурасида қуйидагиларни айтади: «Батаҳқиқ, Биз Бани Одамни азизу мукаррам қилиб қўйдик ва уларни қуруқлигу денгизда (улов-ла) кўтардик ҳамда уларни пок нарсалар ила ризқлантирдик ва уни Ўзимиз яратган кўп нарсалардан мутлақо афзал қилиб қўйдик» (70-оят).\nАллоҳ таоло – борлиқдаги турли-туман мавжудотларни бир-биридан афзал қилиб яратган Зот. Ана ўша Зот ушбу ояти каримада одам боласини борлиқдаги ҳамма нарсадан азизу мукаррам қилиб яратганининг хабарини бермоқда: «Батаҳқиқ, Биз Бани Одамни азизу мукаррам қилиб қўйдик».\nАввало, одамнинг шакли, барча аъзоларининг тузилиши азизу мукаррамликдан далолат бериб туради. Бошқа махлуқотларда бу шакл, бу мутаносиблик ва бу каби аъзолар йўқ. Сўнгра Аллоҳ таоло одамни Ўз қўли билан яратиб мукаррам қилди. Ўз руҳидан жон пуфлаб улуғлади. Бундай шарафга ҳеч бир махлуқот муяссар бўлган эмас. Шу боисдан ҳам инсон азизу мукаррамдир. Аллоҳ таоло яна одам боласини Ўзи берган ақл билан мукаррам қилиб қўйди. Ақли билан инсон бошқа ҳамма махлуқотлардан устун туради. У Аллоҳ берган ақл ила турли тадбирлар қилади, нарсалар ишлаб чиқаради, бошқа махлуқотларни ўз фойдасига ишлатади. Буларнинг ҳаммаси инсонни Аллоҳ азизу мукаррам қилиб қўйганининг намуналаридир.\nАллоҳ таоло инсонга ваҳийлар туширди. Одамлар ичидан Пайғамбарлар танлаб олди. Пайғамбарларга илоҳий китоблар нозил этди. Шариат ҳукмларини юборди. Буларнинг барчаси Аллоҳ инсонни азизу мукаррам қилганига намунадир. Аллоҳ таоло одамни Ўзининг ер юзидаги халифаси қилиши ҳам шунга далолатдир.\nАллоҳ таоло охирги индирган китоби Қуръони Каримда: «Биз Бани Одамни азизу мукаррам қилиб қўйдик», деб эълон қилишининг ўзи ҳам катта обрў-эътибордир.\n«...ва уларни қуруқлигу денгизда (улов-ла) кўтардик.»\nАллоҳ таоло қуруқликда ҳам, денгизда ҳам инсон боласи учун турли уловларни яратиб, шунга биноан қонун-қоидаларни жорий қилиб қўйди. Инсон қуруқликда турли ҳайвонлар ва нақлиёт воситаларида юриб, оғир ишларни енгиллик ила бажаради. Одамларни кўтарадиган, унга улов бўлиб хизмат қиладиган маркаблар Аллоҳ таолонинг махлуқлари бўлиб, улар Жаноби Ҳақ жорий этган қонун-қоида асосида уловлик вазифасини бажаради. Бу ҳам Аллоҳ одам боласини азизу мукаррам қилганидандир.\n«...ҳамда уларни пок нарсалар ила ризқлантирдик.»\nАллоҳ таоло одам боласига барча пок нарсаларни ризқ қилиб берган. Уларни санаб саноғига етиб бўлмайди. Одам бу пок ризқлардан тўғри фойдаланиб, уларни берган Зотга шукр қилса, жуда яхши бўлади. Ана шу сонсиз покиза ризқларнинг берилиши ҳам Аллоҳ таоло одам боласини азизу мукаррам қилиб қўйганидандир.\n«...ва уни Ўзимиз яратган кўп нарсалардан мутлақо афзал қилиб қўйдик.»\nАллоҳ таоло «Бақара» сурасида қуйидагиларни айтади: «Эсла, фаришталарга: «Одамга сажда қилинглар!» деганимизни. Бас, сажда қилдилар, магар Иблис бош тортди, мутакаббирлик қилди ва кофирлардан бўлди» (34-оят).\nФаришталарга Одамга сажда қилишни буюриб, Аллоҳ унга улкан мартаба ато этди. Аммо бу сажда ибодат учун эмас, балки Одамни, Аллоҳнинг улуғ ижодини табриклаш маъносида эди.\nАҳли сунна ва жамоа мазҳаби эътиқоди бўйича набий ва сиддиқлардан бўлган хос башарлар фаришталарнинг хосларидан афзалдир. Шунингдек, иймонли, солиҳ овом башарлар фаришталарнинг овомларидан афзалдир. Бунга оят ва ҳадисдан далил бор.\nБунга «Баййина» сурасидаги қуйидаги оят далилдир: «Албатта, иймон келтирганлар ва солиҳ амалларни қилганлар, ана ўшалар, халойиқнинг энг яхшисидир» (7-оят).\nХалойиқнинг ичида фаришталар ҳам бор. Иймон келтириб, солиҳ амални қилган кишилар ҳаммадан афзал бўладилар. Чунки дунёда иймон ва амали солиҳдан кўра яхшироқ ҳеч бир иш йўқ.\n«Пайғамбар соллаллоҳу алайҳи васаллам: «Ким илм талаб қилиш йўлига юрса, Аллоҳ унга жаннат йўлини осон қилиб қўяди. Албатта, фаришталар толиби илмни рози қилиш учун қанотларини қўяди», – дедилар».\nСоғлом ақл далилига ўтамиз. Аллоҳ таоло фаришталарни шаҳват ва ҳавои нафсдан холи қилиб яратган. Уларда маъсият қилиш қобилияти йўқ. Аммо инсонда шаҳват ҳам, ҳавои нафс ҳам, маъсият қилиш қобилияти ҳам бор. Бас, ўша тўғри йўлдан адаштирувчи нарсаларни енгиб, Аллоҳ таолога тоат-ибодатда юрган одам фариштадан афзал бўлади.\n2. Инсон дастлаб тупроқдан яратилган, кейин биринчи одамдан тарқалган.\nМўмин-мусулмон одам дастлабки инсон – Одам тупроқдан яратилганига ва у билан унинг жуфтидан бошқа одамлар тарқалганига жазм ила иймон келтирмоғи шарт.\nАллоҳ таоло «Ҳижр» сурасида: «Батаҳқиқ, Биз инсонни қуруқ лойдан, ўзгартирилган қора балчиқдан яратдик», деган (26-оят).\nУшбу оятда инсон аслида тупроқдан қорилган лойдан яратилганига далил келмоқда. Ҳозирги замон илми ҳам инсон танасида тупроқда мавжуд барча моддалар борлигини тасдиқлади.\nБу оятда зикр қилинган ҳолни тафсирчи уламоларимиз икки хил таъвил этганлар:\n1. Инсонни Аллоҳ таоло балчиқ-лойдан ясаб туриб, чертса овоз чиқарадиган даражада қаттиқ ҳолга келгандан кейин жон киргизган.\n2. Аллоҳ аввал чертса овоз чиқарадиган даражадаги қаттиқ тупроқ-лойни олиб, унга сув аралаштирган, сўнгра, ўзгарадиган лой қилиб туриб, ундан одам ясаган.\nНима бўлганда ҳам, инсон лойдан Аллоҳ таоло томонидан ясалгандир. У аслини унутмаслиги керак.\nАллоҳ таоло «Роҳман» сурасида: «Инсонни сополга ўхшаш қуриган лойдан яратди», деган. (14-оят)\nБу оятда «инсонни» деганда, Одам Ато назарда тутилаяпти. «Қуриган лой» деб таржима қилган иборамиз оятда «солсол» деб келган. У ҳам лойнинг қотиб, чертса овоз чиқарадиган бўлиб қолган ҳолига айтилади.\nҚуръонда таъкидланишича, инсонни йўқдан бор қилган Зот уни тупроқдан яратган Аллоҳдир. Ҳозирги замон илми ҳам буни тасдиқламоқда. Илмий тажрибаларда исботланишича, тупроқда қандай моддалар бўлса, инсон жисмида ҳам ўша моддалар бор экан. Тупроқда карбон, кислород, фосфор, гугурт, азот, калций, хлор, темир, мис, йод, алюмин каби йигирма хил модда бор бўлса, худди шу моддалар инсон жисмида ҳам бор.\nАллоҳ таоло Одам Атони тупроқдан яратиб, унга жон киритганидан сўнг у кишининг қовурғасидан Момо Ҳавони яратган.\n«Пайғамбар соллаллоҳу алайҳи васаллам: «Албатта, аёл киши қобурғадан яратилгандир», деганлар».\nБу ҳақиқатни ҳам ҳозирги замон илми тасдиқлаб турибди. Одамнинг ҳужайрасидан бошқа бир одам пайдо қилиш мумкинлигини айтиб, жар солмоқда. Бу гапни мислсиз илмий кашфиёт сифатида тарғиб қилмоқда. Аммо худди ўшалар ва уларнинг олдин ўтган устозлари Аллоҳ таоло Одам Атонинг қовурғасидан Момо Ҳавони яратганлиги ҳақидаги ҳақиқатнинг устидан бир минг тўрт юз йилдан ортиқ даврда кулиб келган эдилар.\nАллоҳ таоло «Нисо» сурасида: «Эй одамлар! Сизларни бир жондан яратган ва ундан унинг жуфтини яратиб, икковларидан кўплаб эркагу аёллар тарқатган Роббингиздан қўрқинглар!» деган (1-оят).\nБу оятда одамларни яратган Холиқ бир бўлиши билан бирга, инсонларнинг асли ҳам бир жон бўлганлиги баён этилаяпти: «Сизни бир жондан яратган».\nДемак, ҳозирги дунёда турли-туман бўлиб яшаётган, бир-бирлари билан ирқий, миллий, диний урушлар қилаётган, мен яхши, сен ёмон, деб жанжаллашаётган, кишиларни тана рангига, қабиласига, миллати ёки ирқига қараб ажратаётган одамларнинг асли бирдир. Уларни бир Аллоҳ, бир жондан яратган.\nУшбу оятдаги улкан ҳақиқатлардан бири, «...ва ундан унинг жуфтини яратиб» жумласида ўз аксини топгандир. Бундан у жондан унинг жуфтини, яъни хотинини яратган маъноси келиб чиқади. «...ва икковларидан», яъни ўша «бир жон» бўлмиш Одам ва унинг жуфти Ҳаводан, «кўплаб эркагу аёлларни тарқатган»лик ҳам муҳим бир ҳақиқатдир.\nАллоҳ таоло агар хоҳласа, бирданига хилма-хил, сон-саноқсиз эркагу аёлларни яратишга ҳам қодир эди. Аммо бундай қилишни хоҳламади. Ер юзидаги турфа инсонларнинг қариндошлик алоқалари, оила ришталари ила ўзаро боғлиқ бўлишларини ирода қилди.\nАллоҳнинг амри ила ер юзига тушганларидан кейин Одам Ато ва Момо Ҳаво кўплаб фарзандлар кўрдилар. Ривоятларда келишича, Момо Ҳаво ҳар сафар бир ўғил, бир қиз туғар эдилар. Ўша пайтдаги имконлар ҳисобга олиниб, биринчи жуфтликдаги ўғил-қизлар иккинчи жуфтликдагилар билан оила қуришлари мумкин эди. Шу тариқа ила одам зоти кўпайиб борди. Шундан бошлаб инсон ота-онадан туғилиб, кўпаядиган бўлди.\nАллоҳ таоло инсонни дастлаб тупроқдан яратиб, кейин уни сулоладан тарқаладиган қилиб қўйгани «Сажда» сурасида айтиб ўтилган: «У Ўзи яратган ҳар бир нарсани гўзал этган ва инсонни яратишни лойдан бошлаган Зотдир. Сўнгра унинг наслини ҳақир бир сувдан ажраб чиқадиган қилди» (7-8-оятлар).\nАллоҳ таоло инсонни аввалбошда лойдан яратиб, кейин унинг наслини «нутфа» деб аталмиш ҳақир бир сувдан ажраб чиқадиган қилиб қўйди. Ҳеч нарсага арзимайдиган, ҳатто инсоннинг ўзи жирканадиган ҳақир сувдан шунчалик мураккаб, олиймақом бир инсон яраладиган қилиб қўйди. Буни Аллоҳ таолодан бошқа ҳеч ким қила олмайди.\nБу ҳақиқат «Мўминун» сурасида ҳам айтилган: «Қасамки, батаҳқиқ, инсонни лой сулоласидан яратдик. Сўнгра уни мустаҳкам қароргоҳда нутфа қилдик. Сўнгра нутфадан алақа яратдик, алақадан чайналган гўшт яратдик, чайналган парча гўштдан суяк яратдик, бас, суякка гўшт қопладик, сўнгра уни бошқа бир жонзот этиб пайдо қилдик. Бас, яратгувчиларнинг энг яхшиси Аллоҳ баракотли ва буюкдир» (12-14-оятлар).\nУшбу оятда инсон яратилишининг бошланғич босқичи ҳақида сўз бормоқда.\n«Сулола» сўзи бир нарсадан аста-секин мулойимлик билан суғуриб олинган нарсани англатади. Демак, инсон Аллоҳ таоло томонидан лойдан суғуриб олингандир. Инсоннинг бошланиш нуқтаси лойга бориб тақалади.\n«Сўнгра уни мустаҳкам қароргоҳда нутфа қилдик.»\nЯъни инсон жинсининг бошланишини лой сулоласидан қилганимиздан кейин, бу жинснинг аъзолари ота сулбидан нутфа ҳолида чиқиб, она раҳмига – бачадонидек мустаҳкам қароргоҳга ўрнашадиган қилдик.\n«Сўнгра нутфадан алақа яратдик, алақадан чайналган гўшт яратдик, чайналган парча гўштдан суяк яратдик, бас, суякка гўшт қопладик, сўнгра уни бошқа бир жонзот этиб пайдо қилдик. Бас, яратгувчиларнинг энг яхшиси Аллоҳ баракотли ва буюкдир».\nЭркак кишининг сулбидан аёлнинг бачадонига тушган нутфанинг бир босқичдан иккинчисига ўтишининг Қуръондаги васфи энг тўғри, энг аниқ васф эканлигини ушбу оятлар нозил бўлганидан ўн тўрт аср ўтиб ҳомила илми бўйича дунёнинг энг кўзга кўринган ғайри мусулмон уламолари тасдиқ қилдилар.\n«Сўнгра, нутфадан алақа яратдик...»\nЯъни мустаҳкам қароргоҳ бўлмиш бачадонда, унга эркакнинг сулбидан тушган нутфадан алақа яратдик. Яъни эркакдан тушган уруғлик аёлдаги тухум билан урчигандан сўнг алақага (зулукка) айланадиган қилдик.\nЭски тафсирларимизда алақани «лахта қон» деб аташган. Лекин араб тили қомусларининг бирортасида «алақа – лахта қон» дейилмаган.\nАлақа – ҳаммага маълум ва машҳур зулук номли қон сўрадиган ҳайвон. Қадимги тафсирчиларимиз нутфа урчиб, ҳомила пайдо бўлган биринчи босқичида лахта қон моддасига ўхшаш бўлгани учун «алақа»ни лахта қон, деб тушунтирганлар. Ҳамма шуни айтиб, ёзиб ва тушуниб юраверган. Замон ўтиб, илм ривожланиб, турли асбоблар воситасида нутфанинг бачадондаги ҳолатини, алақага айланган ҳолини кўриш имконлари очилгандан сўнг, Қуръони Каримнинг яна бир мўъжизаси ошкор бўлди.\nЎша алақа деб номлаган лахта қон зулук шаклида бачадон деворига ёпишиб, ундан озуқа сўриб турар экан. Бу ҳақиқатни англаб етган ҳомила илми олимлари Қуръони Каримнинг илоҳий китоб эканига ҳеч шубҳа йўқлигига тан бердилар.\nИнсоннинг суяклари шу тариқа пайдо бўлди. Аллоҳ таолонинг қудратини қарангки, гўштдан суяк ҳосил қилади. Бола онасининг қорнида экан, у суяк юмшоқ бўлади. Туғилганидан кейин қаттиқ жисмга айланади.\n«...сўнгра уни бошқа бир жонзот этиб пайдо қилдик.»\nИнсонни гўшту суякдан иборат ўзга жонзотлар каби қилиб қўймадик. Уни тамоман бошқача, ўзига хос бир жонзот этиб пайдо қилдик. Унинг жисми, умуман, бошқача, руҳи, ҳис-туйғулари, қувватлари ва бошқа хусусиятлари, умуман, ўхшаши йўқдир.\n«Бас, яратгувчиларнинг энг яхшиси Аллоҳ баракотли ва буюкдир».\nАллоҳдан ўзга яратгувчи йўқдир.\n3. Инсон аввалбошдан энг батамом кўриниш ва энг гўзал тузилиш ила яратилгандир.\nБу ҳақиқат Қуръони Каримдаги собит ҳақиқатлардан биридир. Ана ўша ҳақиқатга ҳар бир мўмин-мусулмон жазм ила эътиқод қилмоғи вожибдир.\nАллоҳ таоло «Тийн» сурасида: «Батаҳқиқ, Биз инсонни энг яхши суратда яратдик», деган (4-оят).\nАллоҳ инсоннинг жасадини ҳам, ақлини ҳам, руҳини ҳам энг яхши ҳолатда яратгани ҳаммага маълум. Бундан инсон қурт-қумурсқалардан ривожланиб келиб маймунга, маймундан одамга айлангани каби сафсаталарнинг ёлғон экани чиқади.\nАллоҳ таоло «Инфитор» сурасида: «Эй Инсон! Сени нима карамли Роббинг ҳақида ғурурга кетказди?! У сени тўла-тўкис ва мўътадил қилиб яратганди», деган (6-7-оятлар).\nАллоҳ таоло инсонни тўла-тўкис қилиб яратиши, уни нуқсонсиз қилиб, ўзига керак бўлган ҳамма аъзолар билан таъминлаб яратишидир. Дарҳақиқат, инсоннинг тузилишига, унинг аъзоларига диққат билан назар солган ҳар бир шахс бу маънони дарҳол фаҳмлаб етади. Бу масалани яхшилаб ўрганган мутахассислар эса инсон вужудида инсон ақли бовар қилмайдиган тўла-тўкислик борлигини тушуниб етиб, Аллоҳга иймон келтирадилар.\nИнсоннинг қон айланиши, кўриши, ҳид билиши, фикрлаши, асаби, хотираси ва бошқа томонларини ўрганганлар эса мазкур нарсалардаги тўла-тўкислик ва мутаносибликни кўриб ҳайратга тушади. Шунинг учун ҳам инсонни ўрганиш бўйича АҚШдаги катта илмий марказга қирқ йилдан ортиқ раҳбарлик қилган, дунёнинг энг катта илмий мукофотларини олган киши ҳам «Инсон, ана ўша мажҳул» номли китоб ёзди.\nИнсоннинг Аллоҳ таоло томонидан мўътадил қомат ва аъзолар ила яратилганлиги ҳақида, умуман, гапиришнинг ўзи – ортиқча иш. Инсоннинг дунёга келиши ҳақидаги Қуръони Каримда келган маълумотлардан бошқа барча маълумотлар сувнинг устидаги пуфак каби йўқолиб, ўша фикрларнинг соҳиблари қораланиб келмоқда. Илм ривожланган сари инсоннинг пайдо бўлиши ҳақидаги Қуръони Карим ҳақиқатлари яна ҳам таъкидланиб бормоқда.\n06:30 / 12.02.2017 2770\n03:20 / 27.10.2016 1747\nБидъат тўғрисида нималарни биласиз?\nШариатимизда бидъатга муҳим аҳамият берилгани боис, кундалик ҳаётимизда бидъат тўғрисида турли қарашлар, мунозара ва ҳатто тортишувларга дуч келамиз. давоми...\n02:22 / 01.12.2016 1685\nCаудия уламолари аёлларнинг автомобиль бошқаришларига рухсат берилганини қандай изоҳлади?\nCаудия уламолари аёлларнинг автомобиль бошқаришларига рухсат берилганини қандай изоҳлади Узоқ давом этган саъйҳаракатлар натижасида Саудия Арабистони давоми...\n05:16 / 30.09.2017 9589


14:10 / 14.11.2017\nРоссия ва Қозоғистон БАА Фазовий агентлигига Бойқўнғир космодромининг ракеталар учириш ҳамда мутахассисларни тайёрлаш бўйича имкониятларидан фойдаланишни таклиф қилди. Бу ҳақда РИА «Новости» «Роскосмос» бош директори Игорь Комаровга таянган ҳолда хабар бермоқда.\n«Бойқўнғир бўйича биз БААдан бўлган ҳамкасбларга ҳамкорлик таклиф қилдик ҳамда қозоғистонлик шерикларимиз билан учириш қурилмалари, ер усти инфратузилмасини ривожлантириш, мутахассисларни тайёрлаш ва технопаркларни яратиш бўйича уларга беришимиз мумкин бўлган имкониятларни муҳокама қилмоқдамиз», - дея айтиб ўтди Комаров Dubai Airshow 2017 халқаро авиация-фазовий кўргазма доирасида.\nУнинг таъкидлашича, келажакда «Восточный» космодромидаги ҳамкорлик ҳамда БААдан бўлган фазогирларни ХКСга олиб бориш масалалари ҳам муҳокама қилиниши мумкин.\n«Мен шуни айтишим мумкинки, бунинг имкони бор – 2021-2022 йилларда фазогирларни ХКСга олиб боришни таъминлаш», - дея қўшимча қилиб ўтди давлат корпорацияси раҳбари.\nАввалроқ Россия Қозоғистонга 12 минг гектар ерни бергани маълум қилинганди.\nРоссия БАА Қозоғистон Бойқўнғир


ФУТБОЛ: “Сурхон” сафарда ғалаба қозонди\nКеча COCA COLA Суперлигада иккита ўйин ўтказилди, бирида меҳмонлар ғолиб бўлди, иккинчисида ҳисоб очилмади\nКеча 19-турнинг дастлабки иккита учрашуви ўтказилди. Андижонда мезбонлар “Сўғдиёна” жамоасини қабул қилишди. Кескин, муросасиз ўтган баҳсда ҳисоб очилмади.\nБухорода эса “Сурхон” жамоаси меҳмон бўлди. Ўйиннинг биринчи бўлимида кучлар тенг кўриниш олди. Иккинчи бўлимда эса ташаббусда устунлик қилган термизликлар ниятларига етишди. Шохназар Норбеков ва Абдул Азиз Юсупов томонидан киритилган голлар эвазига “Сурхон” жамоаси муҳим уч очкони қўлга киритди.\nИкки ўйин ўтказилган бўлсада, ҳозирдан турнир жадвали ҳақида гапиришга ҳали эрта. Сабаби бугун ва эртага тур ўйинлари давом эттирилади. Ана ундан кейин Супер лиганинг бугунги кунги вазияти ҳақида тўхталсак бўлади.\n19-турнинг дастлабки икки ўйини натижалари:\n“БУХОРО” – “СУРХОН” - 0:2\nГоллар: Шохназар Норбеков (47), Абдул Азиз Юсупов (90+6)\n“АНДИЖОН” – “СЎҒДИЁНА” - 0:0\nТурнинг қолган ўйинлари:\nАГМК — “ДИНАМО”\n“ҚИЗИЛҚУМ” — “НАСАФ”\n“ҚЎҚОН-1912” — “БУНЁДКОР”\n“ЛОКОМОТИВ” — “МЕТАЛЛУРГ”.\n10:44 / 14:09:2019


Алламжонов: Президент ташрифи арафасида барча вилоят ҳокимлари Қорақалпоғистонга сафарбар этилди (ВИДЕО)\n27 июн 2022, Тошкент вақти: 01:26\nПрезидент Шавкат Мирзиёев 23 февралда Қорақалпоғистонга бориши кутилмоқда.\nПрезидент Шавкат Мирзиёевнинг Қорақалпоғистонга ташрифи арафасида 1,5 минг кишидан иборат ишчи гуруҳ республикага сафарбар қилинди. Бу ҳақда Масс-медиани қўллаб-қувватлаш ва ривожлантириш жамоат фонди Васийлик кенгаши раиси Комил Алламжонов Telegram саҳифасида хабар берди.\nУнинг айтишича, ишчи гуруҳ таркибига Ўзбекистондаги барча вилоятлар ҳокимлари ҳам киритилган. “Уларнинг ҳар бирига биттадан туман ва объектлар бўлиб берилмоқда”,-деди Алламжонов.\nУ ишчи гуруҳнинг вазифаси нимадан иборат эканлигини, вилоят ҳокимлари ўзларига ажратилган туманларда нималарни ўрганиши ёки аниқлаши кераклиги тўғрисида маълумот бермади.\n“Ҳозир биз махсус гуруҳ билан бирга Қорақалпоғистоннинг ҳар бир туманини биттама-битта айланиб чиқяпмиз. Энг ачинарлиси шуки, бу ерда оппоқ қорга ўхшаган нарса асли туз. Шунинг ўзидан бу ерда экологик фожианинг нақадар катта эканини билса бўлади. Эртага (23 февраль куни - муҳаррир) бу ерга президентнинг келиши кутилмоқда”,-деди Алламжонов.


19.05.2020 20:52 0 2015\nХитойлик олимлар SARS-CoV-2 нинг аломатсиз ташувчиси бўлган одамлар маиший буюмлар юзасида патоген қолдириб, атроф-муҳитга вирус тарқатишини исботлашди. Тадқиқотчиларнинг мақоласи «Emerging Infectious Diseases» журналида чоп этилди.\nМаълумки, SARS-CoV-2 атроф-муҳитда бир неча соат ёки бир неча кун қолганда ҳам, яшовчанлигини йўқотмайди ва хавфли бўлиб қолаверади. Инкубацион даврида беморларнинг оғиз бўшлиғидан олинган суртмаларда касалликни юқтирган иккинчи кунидаёқ вируснинг юқори даражаси аниқланган. Шу пайтгача вируснинг аломатсиз ташувчилари атроф-муҳитга вирус ажратишини исботловчи ишончли далил йўқ эди. Олимлар бу фаразни тасдиқлаш учун касаллик аломатлари пайдо бўлгунга қадар COVID-19 ни юқтирган икки талаба яшаган карантиндаги иккита хонадан тўпланган синамаларда вирусли РНК бор-йўқлигини текшириб кўришди.\nХорижда таълим олаётган икки йигит 2020 йил 19 ва 20 март кунлари Хитойга қайтишган. Уларнинг иситмаси ҳам, бошқа клиник белгилари ҳам бўлмаган. Шунга қарамай, улар 14 кунлик карантинга жойланган. Таҳлил натижалари иккала талабанинг ҳам организмида РНК SARS-CoV-2 борлигини кўрсатгач, улар шифохонага жойланган. Ташхис қўйилганидан уч соат ўтиб тадқиқотчилар улар яшаган хоналардаги буюмлар, жумладан, эшик тутқичлари, чироқ ёққичлар, термометр, телевизор пульти, чойшаб ва ванна хонасидан намуналар олишган.\nЖами 22 та намуна тўпланган, улардан саккизтасида коронавирусли РНК қайд этилган. Энг кўп вирусли зарралар чойшаб, кўрпажилд, ёстиқжилд ва сочиқларда аниқланган. Вирус бор-йўғи 24 соатда тарқалиб кетган.\nЗарарланган буюмлардаги инфекцияни юқтириб олмаслик учун мутахассислар тез-тез нам латта билан артиб туришни, чойшабни тўғри ювишни, уни қоқмасдан, яхшилаб қуритишни тавсия этишади.\nталаба Хитой ташхис коронавирус\nКоронавирус Кеча, 19:17\n#карантин - 433\n#Доналд Трамп - 308


Абитуриентлар ва чет тилларини ўрганишни хоҳловчилар учун 100 фоизлик таълим сифатини кафолатловчи таълим муассасаси!!!\n09:50 / 28.09.2017\n“ABDULAZIZ EDUCATION” чет тилини ўрганувчилар ҳамда абитуриентларни олий ўқув юртлари кириш имтиҳонларига тайёрлаш мақсадида ташкил қилинган нодавлат таълим муассасаси ҳисобланади.\nРеспубликамизда таълимга берилаётган катта эътибор бугунги кунда яққол сезилмоқда. Бунинг исботи сифатида Ўзбекистон Республикаси Вазирлар Маҳкамасининг 2017 йил 11 августдаги 610-сонли “Таълим муассасаларида чет тилларини ўқитишнинг сифатини янада такомиллаштириш чора-тадбирлари тўғрисида”ги қарорини келтириш мумкин. Унга кўра, Ўзбекистонда B1 ва ундан юқори малака сертификатига эга бўлганларга чет тили бўйича олий таълим муассасалари кириш имтиҳонлари учун ўтказиладиган тест синовларида чет тили (инглиз, француз, немис) дан максимал балл берилади ва чет тили фанидан тест синовидан озод этилади.\n“ABDULAZIZ EDUCATION” нодавлат таълим муассасаси ҳам ушбу қарордан сўнг чет тилини ўрганиш истагида бўлган ҳамда қарорда кўрсатилган имкониятлардан унумли фойдаланиш ниятидаги ёшларни ўқув марказимизда чет тилларини ўргатиш бўйича ташкил қилинган ўқув курсларига таклиф қилади. Марказда чет тил (инглиз, немис, француз, рус) ларидан машғулот олиб борувчи ўқитувчиларимиз юқори малака ва билим ҳамда тажрибага эга бўлган устозлар жамоасидан иборат.\nБундан ташқари, ўқув марказида ижтимоий (тарих, она тили ва адабиёт, инглиз тили) ҳамда табиий (биология, кимё, она тили ва адабиёт) фанлардан абитуриентлар учун махсус 10 ойлик чуқурлаштирилган ўқув курслари ташкил этилган. Марказ ташкил қилинганига кўп вақт бўлмаган бўлса ҳам натижалар фахрланишга арзийди. 2017-2018 ўқув йили кириш имтиҳонларида бизнинг ўқувчиларимиз юқори натижаларни қайд этишди.\nМарказда ўқувчилар ҳамда абитуриентлар учун барча шароитлар яратилган бўлиб, дарсдан бўш вақтларида кутубхона фондидан фойдаланиш имкониятига эгадирлар.Ўқув хоналари таълимнинг энг замонавий техника ва жиҳозлари билан таъминланган.\nўқув маркази 2017 2018-ўқув йили учун мўлжалланган 10 ойлик махсус ўқув курсларини таклиф этади.\nЎқув курси ижтимоий ва табиий фанлар йўналишида икки хил тариф асосида ташкиллаштирилади.\nI. Ижтимоий йўналиш (тарих, она тили ва адабиёт, инглиз тили):\nII. Табиий йўналиш (биология, кимё, она тили ва адабиёт):\n*Ҳар ойнинг сўнгги якшанба куни ўтилган мавзулар бўйича ДТМ стандартлари асосида тест синови;\n**Апрел ойидан бошлаб ҳар бир фан бўйича бепул қўшимча дарслар.\nI. Ижтимоий йўналиш (тарих,она тили ва адабиёт,инглиз тили):\nМашғулотлар 2017 йил 9 октабрдан 2018 йил 28 июлгача давом этади.\nЁтоқхона хизмати мавжуд.\nБундан ташқари, энг юқори балл билан шартнома асосида ўқишга қабул қилинган абитуриентнинг бир йиллик шартнома пули тўлаб берилади.\n☎ +998 (95) 1422380\n☎ +998 (97) 3432380\n🏢 Форобий кўчаси 338-А уй\n🚈 Мўлжал: Беруний метроси\nTelegram каналимизга қўшилинг!\nДавомат паст. Ўқувчилар транспорт йўқлиги учун дарсга қатнай олмаяпти\n14:03 / 18.05.2018\nТаъсирчан нутқ сўзлашни ўрганинг. «Нотиқлик санъати академияси» таклиф этади\n16:07 / 11.05.2018


12:21 / 26.03.2017\nТерма жамоамиз кўп марта қовун туширган. Ҳар биримиз уни истаганча танқид қилганмиз, сўкканмиз, қайтиб унинг ўйинларини кўрмасликка қасамлар ичганмиз. Лекин қариндош сингари терма жамоа ҳам танланмайди шекилли. Уни қандай бўлса шундайлигича қабул қилишга мажбурсан. Яъни хоҳлайсанми хоҳламайсанми, мақтайсанми сўкасанми барибир, ўйин бошланганда секин телевизор қаршисига чўкасан. Чунки Ўзбекистон ўйнаяпти! Ватан бу ахир! Унинг дарвозасига киритилган битта тўп «Барса»нинг ПСЖдан ўтказиб юборган тўртта тўпидан минг карра оғриқли, Бақоев сингари футболчининг бошидан Эрон дарвозасига киритилган гол Марадона ёки Ван Бастеннинг аср голларидан миллион карра азиз. Демак нима бўлмасин кўникаверарканмиз-да!\nЛекин Сурияга қарши ўйин ҳаммасидан ошиб тушгани рост. Сизларни билмадим, лекин очиғи менинг хўрлигим келди.\nСабабини айтаман: Сурия ҳозир қай аҳволда? Олти йиллик уруш тинкасини қуритган, бирор куни муштдай болалар қурбонлигисиз ўтмаётган, ўқлар ёмғири остида ҳатто битта футбол ўтказишга имконияти қолмаган жафокаш мамлакат... Майли, бу сафар юртимиздаги тинчлик, осмонимиздаги мусаффолик, ҳаммага, айниқса юрт шаъни учун тўп суришни зиммасига олган шоввозларга яратилаётган шароитлар ҳақида гапирмай қўяқолай. Буни мендан яхши биласиз.\nГап бошқа жиҳатда: ўша Сурия терма жамоасида 20 нафар футболчи бўлса, шуниси аниқки бу йигитларнинг орасида давом этаётган урушда у ёки бу томонга хайрихоҳлар бор. Яъни бир жамоада ўйнашса-да, аслида руҳан душман кайфиятида. Лекин энг ғалатиси улар майдонга чиқишганда бир жону бир тан бўлиб кетишди. Ҳаммасининг кўзи чақнаб, ғалабага интилишди. Катта тахмин билан Сурия ҳам жаҳон чемпионатига чиқа олмайди. Эрон, Жанубий Кореяга ўхшаш ТЖлар бизга ўхшаб латталик қилиб ўтиришмайди. Лекин Суриялик йигитлар уларнинг ортида ватан кўз тикиб турганини ҳис қилиб ўйнашди! Ўзларининг ғалабалари қонга ботаётган ватандошларига оз бўлса-да малҳам бўлишига, қувончни унутиб бўлган дилларга шодлик улашишига ишониб тўп суришди!\nБизникиларчи?! Моддий масалаларни ҳал қилиб, ёшлари бир жойга борганда «Мундиал деганиниям бир кўрсам ёмон бўлмасди, ўхшамаса ҳечқиси йўқ, нимани йўқотардим, балки шу ўйинларда Осиёнинг бирор ёғлироқ жамоасига илашиб қолишнинг имкони туғилар», дегандек копток думалатишди. Ҳа, айнан думалатишди! Яхшиямки тўп думалоқ, агар тўртбурчак бўлганда бизнинг футболчиларимиз қимирлата олишмасдиям шекилли...\nАлбатта, ўтирволиб танқид қилиш осон, дерсиз. Хўш, унда айтинг-чи, шу ўйиндан кўнглим тўлди, деган бирор юртдошимизни кўрдингизми? Сарлавҳани бекорга ёзмадим: агар шу ўйинимизни сидқидилдан мақтаган инсон бўлса, вовуллашга тайёрман. Жуда қўпол туйилди а? Лекин бу шоввозларда озгина ғурур уйғотишнинг бошқа йўлини билсангиз айтинг! Бутун бир халқ, бутун бир миллат адашмас ахир. Шунча одам ёмон ўйнаяпти деса, демак ёмон ўйнадинг, барака топгур! Шунча одам танқид қилдими, ҳеч бўлмаса биттасининг кўнглига қарагин, уйингга копток тўлгур!\nНега 25 йилдирки бир жойда депсинаверамиз?! Нега йиллар ўтгани сайин жаҳон аренасида фақат орқага кетаётганимизни ҳис қилиб яшаймиз?! Ўзбек футболига миллат шаънини ерга уриш, даражамиз билан шарманда қилиш учун пул сарфлаяпмизми ёки?!\nБу борада кўпчилик ҳамкасбларимиз турли таклифлар билдиришди. Кимдир таркибни тубдан янгилаш, ёшларга имкон бериш фикрини илгари сурди, яна кимдир зудлик билан хорижлик уста мураббий жалб қилиш шартлигини билдирди. Мен эса қўлимни ювиб қўлтиққа уриб бўлдим, демак ягона таклифим ҳам шунга яраша:\nЎзимизни шарманда қилмай футболдан буткул воз кеча қолайлик. Майли, истаганлар ўйнайверсин, кичик майдонлар етарли. Лекин профессионал футболни унутайлик! Футболга сарфланган маблағлар бизда ҳамиша сир тутиб келинган. Лекин бу маблағлар миқдори қолган ҳамма спорт турлариникини қўшганда ҳам тош босиб кетишини билиш учун мутахассис бўлиш шартмас. Футболдан ортган пулларга курашни, боксни ривожлантирайлик. Ахир муштдеккина йигитчамиз Ҳасанбой кўзи ёниб олтинни қўлга киритганида йиғламаган, ўзбек эканлигидан ғурурланмаган одам қолдими? Унинг ва бутун жамоанинг ортидан ринг ёнида ҳар бир зарба учун минг ёниб куйган мураббий ким-у Бабаян ким?! Қай бири кўпроқ эъзозда, ўхшатишнинг ўрни бўлмаса-да, қай бири кўпроқ бой?!\nТўғри, барибир бундай қилинмайди... Лекин миллионлар ўйинидаги миллионлар орасида бизга жой йўқ шекилли. Шуниси алам қиляпти...


Бугун Ўзбекистон Кубогининг амалдаги финалчиси АГМК билан ярим финалда ўйнайди\n28 сентябрь, 2018, 09:57\nБугун Ўзбекистон Кубоги ярим финалининг иккинчи ўйини ўтказилади. Унда АГМК Пойтахтдаги муҳташам "Миллий" (аввалги "Бунёдкор") стадионида ўтган йилги финал иштирокчиси "Бунёдкор" жамоасига қарши баҳс юритади.\nОлмалиқликлар ўз тарихида иккинчи марта мамлакат кубогининг ярим финалига қадар етиб келишди. 2008 йил илк марта ярим финалга чиққан АГМКни айнан "Бунёдкор" тўхтатиб қолганди. Бу гал қандай натижа қайд этилишини яна бир неча соатлардан сўнг билиб оламиз.\n28 сентябрь. "Миллий" стадиони.\nУчрашув 18:30да бошланади.


КИБР, ҒУРУР, КУФРОНИ НЕЪМАТ – .:: Xadicha.uz\nҚуйида қуръоний қиссалардан учтасини келтирамиз. Уларни ўқисак, беҳисоб бойликка эга бўлатуриб, неъматларга ғарқ ҳолда яшаб кибр-ҳаво қилиш, мол-дунёси билан керилиш қандай оқибатларга олиб боришини биламиз.\n“Албатта, Қорун ўзи Мусо қавмидан эди. Бас, у (қавмдошларига) кибр-ҳаво қилди. Биз унга хазина-дафиналардан калитлари(ни кўтариб юришнинг ўзи) куч-қувват эгалари бўлган бир жамоага ҳам оғирлик қиладиган нарсаларни ато этгандик. Ўшанда қавмдошлари унга: “Ховлиқма. Чунки Аллоҳ ховлиқма кимсаларни суймайди. Аллоҳ сенга ато этган мол-давлат билан (аввало) охират диёри (ободлиги)ни иста, дунёдан бўлган насибангни ҳам унутма. Аллоҳ сенга эҳсон қилгани каби сен ҳам инфоқ-эҳсон қил. Ерда бузғунчилик қилишга уринма. Чунки Аллоҳ бузғунчи кишиларни суймайди”, деганларида, у: “Менга (бор мол-давлатим) фақат ўзимдаги билим туфайли ато этилган”, деди. Ахир у ўзидан аввалги асрлар-авлодлардан ундан кўра қувватлироқ, жамғармаси кўпроқ (қанчадан-қанча) кимсаларни Аллоҳ ҳалок қилганини билмадими?! У жиноятчи кимсалардан гуноҳлари ҳақида сўралмас ҳам! Сўнг қавми олдига ясан-тусан қилиб чиққан эди, ҳаёти дунёни истайдиган кимсалар: “Эҳ қани энди бизлар учун ҳам Қорунга ато этилган мол-дунё бўлса?! Ҳақиқатан, у улуғ насиба эгасидир!” дедилар. Илм-маърифат ато этилган кишилар эса: “Ўлим бўлсин сизларга! Имон келтирган, яхши амаллар қилган кишилар учун Аллоҳ берадиган ажр-савоб яхшироқ-ку! Унга фақат сабр-қаноатли кишиларгина эришади”, дедилар. Бас, Биз Қорунни ҳам, унинг ҳовли-жойини ҳам ерга юттирдик. Сўнг унинг учун Аллоҳдан ўзга ёрдам берадиган бирон жамоат бўлмади, унинг ўзи ҳам ғолиблардан бўлмади. Куни кеча унинг мартабасини орзу қилиб турганлар: “Воажаб! Аллоҳ бандаларидан ўзи хоҳлаган кишилар ризқини кенг қилиб, (Ўзи хоҳлаган бандалар ризқини) танг қилиб берар экан-да?! Агар Аллоҳ бизларга марҳамат қилмаганида бизларни ҳам (ерга) юттирган бўларди. Воажаб! Кофир кимсалар нажот топмас экан-да!” деб қолишди” (“Қасас” сураси, 76-82-оятлар).\nАллоҳ таоло бойлигига ишониб ғурурга кетган, мўминларга озор берган Қурайш қабиласи киборлари диққатини мол-дунё ўткинчилигига қаратмоқда, имонсиз киши қўлидаги давлат унга зиён етказишига мисол қилиб Қорун қиссасини келтирмоқда.\n“Албатта Қорун ўзи Мусо қавмидан эди. Бас, у (қавмдошларига) кибр-ҳаво қилди. Биз унга хазина-дафиналардан калитлари(ни кўтариб юришнинг ўзи) куч-қувват эгалари бўлган бир жамоага ҳам оғирлик қиладиган нарсаларни ато этгандик. Ўшанда қавмдошлари унга: “Ховлиқма. Чунки Аллоҳ ховлиқма кимсаларни суймайди”, (дедилар)”.\nҚорун Бани Исроил қавмидан эди (Баъзи муфассирлар айтишича, Мусо алайҳиссалом қариндоши бўлган). Аллоҳ унга жуда кўп мол-дунё берган. Хазинаси калитлари оғирлигидан, уни билаги куч-қувватга тўла бир гуруҳ эркаклар ҳам кўтара олмасди. Қорун Парвардигорига шукр қилиш ўрнига туғёнга кетди, манманлик кўчасига кирди, бойлиги билан ғурурланди. Шунда қавми унга:\n– Сен бойлигинг билан хурсанд бўлма, манманлик қилма! Чунки Аллоҳ неъматларга шукр қилмайдиган, охиратни унутган мутакаббир, шошқалоқ кишиларни яхши кўрмайди, – дея насиҳат қилди.\nУлар яна шундай дейишди: “Аллоҳ сенга ато этган мол-давлат билан (аввало) охират диёри (ободлиги)ни иста, дунёдан бўлган насибангни ҳам унутма. Аллоҳ сенга эҳсон қилгани каби сен ҳам инфоқ-эҳсон қил. Ерда бузғунчилик қилишга уринма. Чунки Аллоҳ бузғунчи кишиларни суймайди”.\nЯъни, Аллоҳ сенга берган беҳисоб бойликни охиратинг ободлиги учун сарфла, У Зот тоати йўлида бойлигингдан унумли фойдалан. Шу билан бирга, дунёдаги насибангни: ейиш, ичиш, кийиш кабиларни ҳам унутиб қўйма. Зеро, Аллоҳнинг сенда ҳақи бор. Нафсингнинг сенда ҳақи бор. Ҳар бир ҳақдор ҳақини адо эт. Аллоҳ сенга мол-дунё бериб яхшилик қилган. Сен ҳам Аллоҳнинг бандаларига инфоқ-эҳсон қилиш билан яхшилик қил. Аммо, мақсадинг Ер юзида бузғунчилик қилиш, Аллоҳ яратган мавжудотларга зарар етказиш бўлмасин. Зеро, Аллоҳ бузғунчи кимсаларни суймайди.\nҚорун қавми айтган гапга кирмади, уларнинг насиҳатига зор эмаслигини билдириб: “Менга (бор мол-давлатим) фақат ўзимдаги билим туфайли ато этилган”, деди.\nҚорун – Аллоҳ уни яхши кўргани учун мол-дунёга эришганини – даъво қилди. Унинг гапига Аллоҳ таоло жавоб тариқасида дейди:\n“Ахир у ўзидан аввалги асрлар-авлодлардан ундан кўра қувватлироқ, жамғармаси кўпроқ (қанчадан-қанча) кимсаларни Аллоҳ ҳалок қилганини билмадими?! У жиноятчи кимсалардан гуноҳлари ҳақида сўралмас ҳам!”\nҚорундан аввал қанчадан-қанча куч-қувват, мол-дунё эгалари ўтмади. Аллоҳ яхши кўргани учун уларга бойлик бергани йўқ. Балки имонсизликлари боис Аллоҳ ўша қавмларни ҳалок этди. Охиратда ношукр кимсалар гуноҳлари ҳақида сўралмай туриб жаҳаннамга улоқтирилади.\n“Сўнг қавми олдига ясан-тусан қилиб чиққан эди, ҳаёти дунёни истайдиган кимсалар: “Эҳ қани энди бизлар учун ҳам Қорунга ато этилган мол-дунё бўлса?! Ҳақиқатан, у улуғ насиба эгасидир!” дедилар”.\nКунларнинг бирида Қорун қавми олдига чиройли кийимларни кийиб, ясан-тусан қилиб чиқди. Дунё ҳаёти зийнатига ўч кимсалар Қорунга ҳаваслари келиб:\n– Эҳ, қани бизларга ҳам Қорунникидек бойлик берилганида… Чиндан ҳам, Қорун ризқли, насибали кишидир! – дейишди.\n“Илм-маърифат ато этилган кишилар эса: “Ўлим бўлсин сизларга! Имон келтирган, яхши амаллар қилган кишилар учун Аллоҳ берадиган ажр-савоб яхшироқ-ку! Унга фақат сабр-қаноатли кишиларгина эришади”, дедилар”.\nИлм соҳиблари ўзларига ҳам худди Қорунникидек бойлик ато этилишини орзу қилиб турганларга қарата:\n– Сизларга ҳалокат бўлсин! Нимани хоҳлаяпсизлар ўзи?! Ахир Аллоҳ охират диёрида солиҳ бандалари учун тайёрлаб қўйган мукофоти сизлар кўриб турган мана шу ўткинчи матоҳлардан яхши-ку?! Охират куни жаннатни қўлга киритиш Аллоҳ таолога ибодатда, итоатда сабр қилган кишиларгагина насиб этади, – дедилар.\nШундан сўнг Қоруннинг оқибати қандай бўлгани баён этилади: “Бас, Биз Қорунни ҳам, унинг ҳовли-жойини ҳам ерга юттирдик. Сўнг унинг учун Аллоҳдан ўзга ёрдам берадиган бирон жамоат бўлмади. Унинг ўзи ҳам ғолиблардан бўлмади”.\nҚорун чиройли кийимларни кийиб, қавми олдида ўзини мағрур тутиб турганида Аллоҳ уни, уй-жойларини ерга юттирди. Қорундан ҳам, ҳовли-жойи, мол-дунёси, хазиналаридан ҳам ном-нишон қолмади. Қорун учун Аллоҳнинг азобидан қутқариб қоладиган биронтаям ёрдамчи топилмади. Шунча бойлиги, хазинаси унга зиғирчаям фойда бергани йўқ.\n“Куни кеча унинг мартабасини орзу қилиб турган кимсалар: “Воажаб! Аллоҳ бандаларидан ўзи хоҳлаган кишилар ризқини кенг қилиб, (Ўзи хоҳлаган бандалар ризқини) танг қилиб берар экан-да?! Агар Аллоҳ бизларга марҳамат қилмаганида бизларни ҳам (Ерга) юттирган бўларди. Воажаб! Кофир кимсалар нажот топмас экан-да!” деб қолдилар”.\nКечагина Қоруннинг бойлигига, мартабасига ҳавас қилиб турганлар у йўлиққан балони кўзлари билан кўргач:\n– Қаранглар, Аллоҳ хоҳлаган бандаси ризқини кенг қилиб, хоҳлаган бандасиникини тор қилиб қўяр экан? Агар Аллоҳнинг марҳамати, лутф-карами бўлмаганида, У Зот бизларга ҳам худди Қорунникидек мол-дунё бериб, сўнг ерга юттириб юборарди. Шубҳасиз, Қорун Раббига кофир бўлди, имон йўлини тутмади. Кофирлар эса Аллоҳнинг азобидан қутулолмайди, охиратда нажот топмайди, – дейишди.\nЭнди, иккинчи қиссага ўтамиз. Уни ўқиб, мушоҳада қилиб, Од қабиласи нонкўрлиги қай даражада бўлганини билиб оламиз.\n“Энди Од (қабиласи)га келсак, улар Ер юзида ноҳақ кибр қилдилар, “Куч-қувватда бизлардан зўрроқ ким бор?” дедилар. Ахир улар ўзларини яратган Зот – Аллоҳ куч-қувватда улардан зўрроқ эканини билмадиларми?! Улар Бизнинг оятларимизни инкор қилувчи бўлдилар. Шунда Биз уларга мана шу ҳаёти дунёда хор-расво қилувчи азобни тотдириб қўйиш учун шум кунларда устиларига бир даҳшатли бўрон юбордик. Охират азоби эса янада хор қилувчироқдир. Уларга ёрдам берилмайди” (“Фуссилат” сураси, 15-16-оятлар).\nОд Ҳуд алайҳиссалом қавми бўлиб, Нуҳ алайҳиссалом қавми кучли тўфон балосига йўлиққач, Ер юзида ўринбосар қилиб қўйилганди. Аллоҳ уларга мўл-кўлчилик, куч-қувват, фаровон ҳаёт ато этганди. Аммо улар Парвардигорларига шукр қилиш ўрнига туғёнга кетишди, осий бўлишди, имкониятларини юқори баҳолаб, ғурур билан:\n– Куч-қувватда бизга тенг келадигани йўқ! Ҳеч ким бизни ўзига бўйсундиролмайди. Биронтаси бизга зулм қилолмайди! – дейишди. Лекин Аллоҳ уларни тергаш маъносида қуйидагича жавоб қайтарди:\n– Улар кимга қарши адоват қилаётганларини ўйлаб кўрмайдиларми?! Аллоҳ Улуғ Зотдир. У барча нарсани яратган, чексиз куч-қувват Эгасидир. Аллоҳнинг азоби қаттиқ, хоҳлаган бандасини жазолашга Қодир.\nОд қавми пайғамбарларга берилган мўъжизалар Аллоҳ тарафидан эканини биларди. Бироқ билиб туриб инкор этарди. Шу сабаб Аллоҳ уларнинг устига тез эсадиган совуқ шамол – шиддатли бўрон юборди. Бу, қилмишларига яраша дунёда тотиб кўришлари учун туширилган азобнинг бир кўриниши эди холос. Бироқ охират азоби бундан ҳам қаттиқроқ, хорликка олиб борувчидир. Улар қиёмат азобидан қутқарувчи бирон ёрдамчи тополмайдилар.\nУчинчи қиссада ҳар томонлама неъматларга буркаб қўйилган Сабаъ қабиласи ҳақида сўз боради. Аллоҳ таоло айтади:\n“Аниқки, Сабаъ (қабиласи) учун ўз масканларида бир аломат бор эди – ўнг томон ҳам, чап томон ҳам боғ бўлиб, (Биз уларга:) “Парвардигорингиз ризқидан баҳраманд бўлинглар, У Зотга шукр қилинглар! (Шаҳрингиз) покиза шаҳар, (Парвардигорингиз) мағфират қилувчи Парвардигордир”, (деган эдик). Бас, улар юз ўгиришгач, устларига тўғон билан (тўсиб қўйилган) селни юбордик, боғларини аччиқ-тахир мевали, юлғунзор, яккам-дуккам бутазор “боғлар”га айлантириб қўйдик. Кофир бўлганликлари сабаб уларни мана шундай жазоладик. Биз фақат кофир кимсаларни жазолаймиз!” (“Сабаъ” сураси, 15-17-оятлар).\nСабаъ қабиласи Яманда истиқомат қиларди, Од қабиласидек фаровон ҳаёт кечирарди. Водийнинг ўнг ва чап тарафида мевали боғлари бўлиб, ўша водийга бир тўғон бино қилгандилар. Аллоҳ таоло пайғамбарлар юбориб, ризқ-рўзлардан хоҳлаганча фойдаланиб, неъматларига шукр қилиш, Ўзигагина ибодат қилиш лозимлигини билдирди. Яшаб турган шаҳарлари покиза, фаровон шаҳар, ризқ бераётган Парвардигорлари гуноҳларни кечирувчи Зот экани айтилди. Бироқ Сабаъ қабиласи Аллоҳга ибодат қилишдан, неъматлар шукрини адо этишдан бўйин товлади, нонкўрлик қилди. Бу қилмишлари жазосиз қолиб кетмади. Аллоҳ улар тиклаган тўғонни вайрон қилди. Натижада сув тошиб, унумдор ерларни, ғарқ пишиб турган меваларни бир зумда пайҳон этди. Улар учун фахр бўлиб турган, кўзларини қувонтираётган хушманзара, сўлим боғлари бир деганда завол топди: мевалари аччиқ, мазасиз қилиб қўйилди, дарахтлари қуриб битди.\nБерилган неъматларга ношукр бўлганлари учун Аллоҳ Сабаъ қабиласини шундай азоблади. Бу фақат мазкур қабилага хос эмас. Аллоҳга, У Зот тортиқ этган неъматларга нонкўрлик қиладиган кимсалар мана шундай жазога муносибдир.


Марказий банк олтин нархи ўзгаришининг банк тизимига таъсири ҳақида маълумот берди\n2020 йилнинг II ярмида банк тизими ликвидлигининг барқарор тенденцияси кузатилган. Бунга, асосан, олтин нархларининг сезиларли қимматлашиши ва муомаладаги нақд пул маблағларининг банк тизимига қайтиши ҳисобига эришилган.\nМарказий банк 2020 йилнинг II ярим йиллигидаги банк тизими ликвидлиги ҳақида маълумот берди.\nМБ ахборотига кўра, 2020 йилнинг II ярим йиллигидаги банк тизими ликвидлиги мажбурий захиралаш меъёрларидаги ўзгаришлар, ички валюта бозорида талабнинг ортиши, қисқа муддатли пул-кредит сиёсати ва олтин нархларининг юқори даражада сақланиб қолиши фонида шаклланган.\nIII чорак бошида жорий этилган карантин (10 июлдан 15 августгача) сабаб, аҳолини қўллаб – қувватлаш мақсадида, ҳукумат харажатларининг ошиши ликвидликни оширувчи асосий омиллардан бири бўлган.\nБундан ташқари, I ярим йиллик давомида муомаладаги нақд пул маблағларининг ортиши (асосан пенсия тўловларининг нақд пулда берилиши ва пандемия сабаб пластик карталаридаги маблағларнинг нақдлаштирилиши) кузатилган бўлса, II ярим йилликда нақд пулларнинг банкка қайтиши ҳисобига ликвидлик ошган.\nМБ томонидан пул-кредит сиёсати операцияларининг ўтказилиши пул бозоридаги фоиз ставкаларининг асосий ставкага яқин бўлишини таъминлаган.\n2020 йилда банкларнинг ликвидлиги ва пул маблағларининг ўртача кунлик айланмаси ўртасидаги тафовут 2019 йилга нисбатан 38 фоизга қисқарган. Бу ликвидликни тақсимлаш самарадорлигининг ошганлиги ва пул бозоридаги операцияларининг ошганлигини кўрсатади.\nХусусан, тижорат банкларининг пул бозоридаги ўртача ойлик операциялари 2020 йилнинг II ярмида 6,4 триллион сўмни ташкил этган ва I ярим йилликка нисбатан 2,5 баробарга кўпайган.\n2020 йилнинг иккинчи ярим йиллигида ҳукумат операциялари банк тизими ликвидлигини 5,8 триллион сўмга оширган (асосан III чоракда 4,7 триллион сўм).\nОдатдан ҳукумат операцияларининг банк ликвидлигига таъсири мавсумий характерга эга бўлиб, йилнинг I ва IV чоракларида даромадларнинг харажатлардан кўплиги ҳисобига ликвидликни камайтиради, II ва III чоракларда харажатларнинг кескин ортиши сабабли ликвидликни оширади.\n2020 йилнинг II ярим йиллигида жаҳонда коронавирус пандемияси сабаб олтиннинг нархи ошиб борган ва 1 троя унция учун 1 900-2 000 доллар атрофида шаклланган. Натижада олтин экспортининг ошиши сабаб , II ярим йилликда Марказий банк томонидан ишлаб чиқарувчиларга жами 32,5 триллион сўмлик тўловлар амалга оширилган.\nМБ маълумотлари бўйича, юзага келган ликвидлик ички валюта бозорига интервенциялар орқали стерилизация қилинган. Натижада МБнинг II ярим йилликдаги ички валюта бозорига соф интервенциялари 31,7 триллион сўмни ташкил этиб, қимматбаҳо металл хариди натижасида юзага келган ортиқча ликвидликнинг 98 фоизи стерилизация қилинган.\n2020 йилнинг II ярим йиллигида пандемия билан боғлиқ вазиятнинг яхшиланиши ва фуқароларнинг хорижий валюта сотиб олиш ҳажми ошиши билан нақд пулларнинг банк тизимига қайтиши кузатилган. Хусусан, июл-декабр ойларида муомаладаги нақд пуллар 3,5 триллион сўмга ёки 12,4 фоизга қисқарган ва ликвидликка таъсири 6,3 триллион сўмни ташкил этган.\n«Ликвидлик» – моддий бойликларни ва бошқа активларни тез сотиш ва молия воситаларига айлантириш қобилиятини англатади. Ушбу тушунчага яқин – «тўлов қобилияти» банк томонидан ўз тўлов мажбуриятларининг вақтида ва тўлиқ бажара олиш қобилиятини билдиради. Демак, ликвидлик тўлов қобилиятининг зурурий ва мажбурий шароитидир. Яъни, тижорат банки ликвидлиги деганда — активларни нақд пул сифатида ишлата олиш ёки зудлик билан уларни нақд пулга айлантириш имконияти ёхуд қобилияти тушунилади.


“Google” компанияси “Nexus 5” смартфонини чиқарди - www.Voydod.net\n“Google” компанияси “Nexus 5” смартфонини чиқарди\n“Google” корпорацияси янги “Nexus 5” смартфонини савдогачиқаргани ҳақида маълум қилди. Бундан ташқари, компания “Android 4.4 KitKat” янгиланган операцион тизимини ҳамрасман тақдим этди.\nСмартфон ўнта мамлакатда, шу жумладан АҚШ, Канада, Австралия,Хитой, Япония ва Ғарбий Европа давлатларида сотилади. Янги қурилма олдингисига қараганда юпқароқ ваенгилроқдир. Диагонали 4,95 дюймли дисплейга эга, “Google Search” излаш тизими ва “Google Now” пакети биланинтеграцияланган.\nТелефон “Qualcomm Snapdragon 800” процессори, саккиз мегапикселликамера, 16 ва 32 гигабайт хотира билан жиҳозланган.\nҚурилма оқ ва қора рангларда тақдимэтилди. Базавий моделнинг нархи солиқларни ҳисобга олмаганда 349 долларни ташкил этади, шу қатордаги энгқиммат телефон эса харидорларга 399 долларга тушади.


Imoo компанияси болалар учун мўлжалланган Phone Z1 «телефон-соати»ни тақдим этди - Daryo\n10:59, 28.07.2021 10489\nImoo компанияси болалар учун мўлжалланган Phone Z1 «телефон-соати»ни тақдим этди\nХитойнинг Imoo компанияси тез-тез ёш болалар учун мўлжалланган электрон қурилмаларни ишлаб чиқаради. 2020 йилнинг ноябрида Watch Phone Z6 модели тақдим этилган бўлса, эндиликда бренд Watch Phone Z1’ни сотувга чиқарди, деб хабар беради IXBT.\nЯнги соатлар бутун дунё бўйлаб 13 диапазонда 4G алоқа тармоғига уланишни таъминлайди. Watch Phone Z1 соатининг корпуси ва тасмаси аллергия бермайдиган материалдан ишланган. Мазкур қурилмага TUV CUD ташкилотининг экспертлари томонидан хавфсизлик сертификати берилган.\nWatch Phone Z1’нинг ўзига хослиги унинг видеоқўнғироқлар учун мўлжалланган фронтал камерасида. Шунингдек, у суратга олишни амалга ошириши мумкин, соатларга 2 мегапикселли тасвир датчиги ва ф/2,4 диафрагмали объектив ўрнатилган. 1,3 дюймли TFT кристал экрандаги пикселлар сони 240х240.\nҚурилма IPX8 бўйича намликдан ҳимояланган, резинали корпуси эса зарбларга бардошли. Аккумулятор сиғими 740 мА/соат бўлиб, бир марта қувватланиш орқали соатнинг уч кунгача ишлашини таъминлайди.\nImoo Watch Phone Z1 нархи 99 долларни ташкил этади.\nАввалроқ Xiaomi камера, 4G ва кенг сиғимли аккумуляторга эга «ақлли» соатини 60 доллардан арзонроққа сотишни бошлгани тўғрисида хабар берилганди.\nMeizu компанияси AMOLED экран, СИМ-карта, NFC ва алюминий корпусга эга «ақлли» соатини тақдим этди\n18:48 Бугун 357\n18:17 Бугун 1384\n17:47 Бугун 4219\n17:19 Бугун 7075\n07:08, 27.11.2021 83911\n20:20, 27.11.2021 81793\n21:36, 26.11.2021 68788\n15:32, 27.11.2021 65121


Нефтни тўхтатиш уринишлари давом этмоқда\nBritish Petrolium ширкати Мексика кўрфазидаги қувурдан сувга сизиб чиқаётган нефтни тўхтатиш борасидаги уринишларнинг режа бўйича амалга оширилаётганини маълум қилди.\nШиркат мутахассислари денгиз тубидаги ёрилган қувурни лой билан тўлдириб, шу тариқа бир ойдан буён сувга оқиб чиқаётган нефтни тўхтатишни режалаган. АҚШ ҳукумати ҳам ширкатнинг бундай усулини қўллаб-қувватлашини билдирган, бироқ бу каби уринишларнинг қанчалик самара бериши ҳозирча аниқ эмас.\nBritish Petrolium ширкати ва АҚШ ҳукумати навбатдаги мазкур уринишнинг муваффақият билан якун топишини кафолатлай олмасликларини тан олдилар.\n- Қувурни лой билан тўлдириш жараёни камида 24 соат давом этади ва 24 соатдан кейингина биз ушбу амалиёт натижаларини қўлга киритишимиз мумкин. Таъкидлаганимдек, мазкур жараён режа бўйича давом эттирилмоқда ва бир гурух мутахассисларимиз имкон қадар тез фурсатда қувурни ёпиш ишини амалга оширмоқда, деди ширкат вакили Тони Ҳайвард.\nАйни пайтда АҚШ жанубидаги Луизиана штатининг денгизга туташ ҳудудида соҳилнинг 160 километрини кўрфазидаги авария оқибатида сувга оқиб чиқаётган нефт қоплади.


Оилам бузилишини истамайман - Динда саволим бор\nХозирги вақтда: 15 окт 2019, 17:01\nОилам бузилишини истамайман\nРўйҳатдан ўтган: 17 май 2019, 09:20\nПост Ummu Muhammad7 » 10 сен 2019, 23:53\nАссалому алайкум. Ёшим 26 да. Оилалиман. Бир нафар фарзандим бор. Турмуш ўртоғим билан муносабатларимиз яхши эди. Лекин охирги пайтларда ўзим жуда асабий ҳолатдаман. Сал нарсага асабийлашаман, ўғлим йиғласа, инжиқлик қилса, қилиқларига чидоёлмай, бақириб юбораман. Турмуш ўртоғим озгина танбеҳ берса ҳам гапларини кўтаролмай, жаҳлим чиқадиган, қўпол муомала қиладиган бўлиб қолдим...\nЎзим ишлайман. Баъзан майда-чуйда харажатлар учун хўжайнимдан пул сўрасам, бергилари келмай, бақириб кетади. Шундай ҳолатда мен ҳам чидаб туролмай, бақириб ташлайман. Тўйдан олдин қарз олган эканлар. Балким шу қарзларини тўлайман, деб бергиси келмас. Аммо шуни баҳона қилиб, рўзғор ташвишларини елкамга илиши мени қаттиқ асабийлаштирмоқда. Хўжайним билан муносабатларимиз аввалгидай эмас. Бир-биримизни тушунолмай қолдик.\nОилам бузилишини хоҳламайман, хўжайним билан муносабатларимиз яхшиланишини истардим. Менга маслаҳат беринглар.\nПост Руҳшунос » 21 сен 2019, 00:22\nВаалайкум ассалом. Сизда, менимча, йод етишмовчилиги бор. Ухлашингиз ҳам меъёрида эмас. Уйқу, овқатланиш ва дам олишни вақтида, меъёрида йўлга қўйинг. Шунингдек, йод ва бошқа минераллар танқислигини бартараф этинг, асабингиз тинчланади. Болада эса айб йўқ. У билан кўпроқ сайр қилиб туринг.\nСизда йод танқислиги бўлса, демак, болада ҳам шу нарса мавжуд. Қаймоқ, сметана истеъмол қилинса, организм йодга тўйинади. Албатта қалқонсимон без касаллиги бўлмаса. Буни билиш учун эндокринолог кўригидан ўтинг.\nТурмуш ўртоғингиз билан яхши муомалада бўлишга ҳаракат қилинг. Уни мақтаб туринг. Сўнгра биргаликда ўтириб, оиланинг кирим-чиқимини маслаҳат қилиб олишга ҳаракат қилинг. Оғир-босиқлик билан чиройли қилиб шариатимиз ҳукмларини эслатинг. Шариат аҳкомларига кўра, аёл кишини едириш-ичириш, заруратга қараб уч ойда бир кийим олиб бериш, керак бўлганида дори-дармонини келтириш, хуллас, таъминотини адо этиш эркак кишининг зиммасида бўлади. Аёл оила учун пул топишга мажбур эмас. Аммо турмуш ўртоғингизнинг қарзи бор экан, бундай ҳолатда қарзни қайтариш учун бир муддатни белгилаб олиб, ўшангача ўзингизнинг сарф-ҳаражатларингизни иложи борича иқтисод қилиб турсангиз, яхши бўлади. Валлоҳу аълам.\nМавзу - Оилам бузилишини истамайман